title: Nadine Chandrawinata

text: Nadine Chandrawinata (s. 8. toukokuuta 1984) on indonesialainen malli ja näyttelijä. Hän voitti Puteri Indonesia -missikilpailun vuonna 2005 ja edusti maataan Miss Universe -kilpailussa 2006.


title: Nadine Chandrawinata

text: Chandrawinata syntyi Hannoverissa, Saksassa. Hänellä oli rooli Upi Avianton indonesiankielisessä elokuvassa "Realita, cinta dan rock'n roll" (2006).


title: Agni Pratistha

text: Agni Pratistha Arkadewi Kuswardono (s. 8. joulukuuta 1988) on indonesialainen malli. Hän syntyi Canberrassa, Australiassa, ja kasvoi Keski-Jaavalla.


title: Agni Pratistha

text: Pratistha voitti Puteri Indonesia -missikilpailun 2006 ja edusti maataan Miss Universe -kilpailussa 2007.


title: Valkenburg aan de Geul

text: Valkenburg aan de Geul on kunta Limburgin provinssissa Alankomaiden kaakkoisosassa. Kunnan pinta-ala on 39,9 km² ja asukkaita on noin 17 000.


title: Valkenburg aan de Geul

text: Valkenburg aan de Geulin historialle ovat olleet luonteenomaisia monet piiritykset ja valloitukset. Kaupungin keskustassa sijaitsevat Valkenburgin linnan rauniot. Linna rakennettiin ja tuhottiin useita kertoja, kunnes Vilhelm III Oranialainen räjäytti sen 1672 estääkseen linnan joutumisen ranskalaisten haltuun.


title: Valkenburg aan de Geul

text: Valkenburg on nykyään merkittävä turistikaupunki, jossa yöpyy vuosittain miljoona matkailijaa. Kävelymatkan päässä keskustasta ovat muun muassa Sint-Gerlachin kirkko, Holland Casino sekä entinen kaivos, joka sisältää roomalaisajalta peräisin olevia hiilipiirroksia. Lisäksi kaupungissa sijaitsee Alankomaiden vanhin pystyssä oleva rautatieasemarakennus.


title: Valkenburg aan de Geul

text: Valkenburg aan de Geulissa on järjestetty maantiepyöräilyn maailmanmestaruuskilpailut vuosina 1938, 1948, 1979 ja 1998. Kaupungissa sijaitseva Caubergin kukkula on toiminut Amstel Gold Racen maalipaikkana vuodesta 2003 ja Ranskan ympäriajon etappi on päättynyt kaupunkiin vuosina 1992 ja 2006.


title: Carl Hochschild

text: Carl Fredrik Lotharius Hochschild (s. 13. syyskuuta 1831 Kööpenhamina – k. 12. joulukuuta 1898) oli ruotsalainen diplomaatti ja poliitikko, arvonimeltään vapaaherra. Eteläruotsalaisessa Lundissa opiskellut Hochschild toimi Ruotsin ulkoasiainministerinä vuodesta 1880 vuoteen 1885. Häntä edelsi virassa Oscar Björnstjerna ja seurasi Albert Ehrensvärd vanhempi.


title: Oscar Björnstjerna

text: Oscar Magnus Fredrik Björnstjerna (s. 6. maaliskuuta 1819 Tukholma – k. 2. syyskuuta 1905 Tukholma) oli ruotsalainen diplomaatti ja poliitikko. Björnstjerna toimi Ruotsin ulkoasiainministerinä vuodesta 1872 vuoteen 1880 ja maan parlamentin ensimmäisen kamarin edustajana vuodesta 1874 vuoteen 1901.


title: Oscar Björnstjerna

text: Kuningas Oskar II nimitti Björnstjernan ulkoasiainministerin virkaan vuonna 1872 korvatakseen Baltzar von Platenin. Björnstjerna jätti viran 19. huhtikuuta vuonna 1880.


title: Oscar Björnstjerna

text: Björnstjerna oli naimaton ja sotilasarvoltaan kenraalimajuri.


title: Vaarna

text: Vaarna voi tarkoittaa seuraavia asioita:


title: Someron kirkko

text: Someron kirkko Someron Kirkonmäellä Somerolla on Georg Theodor Chiewitzin suunnittelema, tyyliltään uusgoottinen punatiilinen pitkäkirkko. Kirkko on valmistunut vuonna 1859. Kirkossa on 1500 istumapaikkaa.


title: Someron kirkko

text: Kirkon urut ovat J.A. Zachariassenin urkurakentamon valmistamat vuodelta 1880. Urkuihin tehtiin muutoksia 1960- ja 1970-luvuilla, mutta ne entistettiin vuonna 2000. Soitin on arvokas esimerkki suomalaisesta urukujenrakennushistoriasta.


title: Someron kirkko

text: Vuonna 2009 julkaistussa Museoviraston valtakunnallisesti merkittävien kulttuuriympäristöjen luettelossa Someron kirkkoympäristö, johon kuuluu myös muun muassa keskiaikainen Someron kivisakaristo, on määritelty valtakunnallisesti merkittäväksi rakennetuksi ympäristöksi.


title: Karoline von Günderrode

text: Karoline Friederike Louise Maximiliane von Günderrode (11. helmikuuta 1780 – 26. heinäkuuta 1806) oli saksalainen romantiikan ajan runoilija. Hän syntyi Karlsruhessa ja teki 26-vuotiaana itsemurhan Winkel am Rheinissä.


title: Rover 400-sarja

text: Rover 400 (myöhemmin Rover 45) on pieni perheauto, jota Rover valmisti 1990-2005. Auto kehitettiin yhteistyössä Hondan kanssa, ja kaikki sukupolvet perustuivat Hondan malleihin, ensin Honda Concertoon ja myöhemmin Honda Civiciin.


title: Rover 400-sarja

text: Alkuperäinen 400-sarja, joka esiteltiin sedanina vuonna 1990, oli yksinkertaisesti sedanversio "R8"-mallin Rover 200-sarjan hatchbackista, ja perustui kuten myös 200 Honda Concertoon. Se käytti samaa tekniikkaa kuin Honda, mutta perän muotoilu oli täysin erilainen. Sisustus oli samanlainen kuin 200-sarjassa.


title: Rover 400-sarja

text:
Myöhemmin esiteltiin myös 400:n pidennetylle pohjalevylle tehty pieni farmarimalli, '400 Tourer', joka suunnattiin BMW 3-sarjan Touring-mallin ja Audi 80 Avantin, kilpailijaksi.
Autolla ei ollut virallista edeltäjää, mutta hieman suuremman Montegon tuotanto päättyi samaan aikaan kuin 400 esiteltiin.


title: Rover 400-sarja

text: Vuonna 1992 400- ja 200-sarja sai faceliftin, jossa muun muassa maskia suurennettiin, samaan tapaan kuin Rover 800-sarjan faceliftissä. Tämä auttoi erottamaan mallia Honda Concertosta, ja loi autosta ylellisemmän mielikuvan.


title: Rover 400-sarja

text: Toisen sukupolven 400-sarja, koodinimeltään "HH-R", esiteltiin kesällä 1995 hatchback- ja sedankoreilla. Tällä kertaa se perustui Japanissa myytyyn Honda Domaniin, joka oli teknisesti läheistä sukua Euroopassa myydylle Honda Civicille. 400 erosi nyt teknisesti enemmän 200-sarjasta, jonka Rover kehitti itsenäisesti, mutta jossa oli kuitenkin paljon samoja osia kuin 400-sarjassa.


title: Rover 400-sarja

text: Syksyllä 1999 400-sarja koki faceliftin ja sai samalla uuden nimen Rover 45. Sen tunnisti heti samaksi autoksi jota oltiin markkinoitu edullisena vaihtoehtona suurille perheautoille 1990-luvun lopussa, mutta Rover huomasi nyt strategiansa toimimattomuuden ja sijoitti mallin segmenttiä alemmas. Kesällä 2001 myyntiin tuli urheillullisempi versio jota myytiin nimellä MG ZS.


title: Rover 400-sarja

text: Aluksi Rover 45 myi melko hyvin kiitos hyvän varustelun, mukavan sisustuksen ja vähennettyjen hintojen. Myöhemmin auto alkoi menettää suosiotaan modernimpien kilpailijoiden, kuten Peugeot 307:n ja Renault Méganen tullessa markkinoille — 45, joka perustui vuoden 1992 Honda Domaniin, alkoi olla ulkonäöllisesti vanhentunut, vaikka ajo-ominaisuudet olivat edelleen kilpailukykyiset.


title: Rover 400-sarja

text: Facelift keväällä 2004 oli MG Roverin viimeinen yritys parantaa myyntiä. Rover 45 sai uudet etu- ja peräpäät, uudelleenmuotoillun kojelaudan, parannetun jousituksen ja matalammat hinnat. Valmistus päättyi huhtikuussa 2005 MG Roverin jouduttua konkurssiin.


title: Rover 400-sarja

text: Oikeudet Rover 45:n muotoiluun ovat nyt Hondalla joka otti haltuunsa myös 45:n ja ZS:n tuotantolinjan hieman ennen MG Roverin myyntiä Nanjing Automobilelle.


title: Rover 400-sarja

text: Nanjing aloitti uudelleen MG TF:n tuotannon Longbridgessä ja MG 7:n (aiemmin MG ZT) Kiinassa vuoden 2007 alussa. Oikeudet Rover-merkkiin myytiin Fordille, joka myi ne edelleen Tata Motorsille.


title: Rover 400-sarja

text: Nanjing Automobilen odotetaan täyttävän Rover 45:n ja MG ZS:n jättämän aukon uudella MG 5-mallilla. Sen myynnin on suunniteltu alkavan vuoden 2008 aikana.


title: Rover 400-sarja

text: Myymättömiä Rover 45-malleja oli varastossa vielä kaksi vuotta tuotannon loppumisen jälkeen.


title: Rover 400-sarja

text: Vuodesta 2001 alkaen MG Rover yritti korvata 45:n uudella, lyhennetylle Rover 75:n pohjalevylle perustuvalla mallilla. Tämä auto, koodinimeltään "RDX60", nähtiin ensin Rover TCV-konseptimallina. Se olisi ollut suurempi kuin kilpailijansa ja jakanut Rover 75:n kehutun ajomukavuuden.


title: Rover 400-sarja

text: MG Roverin suunnittelupartneri Tom Walkinshaw Racing (TWR) joutui konkurssiin — johtuen omistamansa Formula 1-tallin Arrowsin taloudellisista vaikeuksista. MG Rover menetti suuren osan suunnittelutyöstä uutta mallia varten, ja oli kirjaimellisesti menettänyt 100 miljoonaa puntaa yhdessä yössä. MG Rover joutui lopulta maksamaan TWR:n konkurssipesälle useita miljoonia saadakseen CAD-suunnittelutyöt takaisin. Tässä takaiskussa MG Rover menetti useita suunnittelijoita, malleja ja resursseja, ja MG Roverilla ei ollut varaa jatkaa leikkaamatta toimintaa. Vaikka he eivät luovuttaneet, yhtiön suunnittelijat kertoivat, että RDX60-projekti edistyi hyvin vähän vuoteen 2005 mennessä.


title: Rover 400-sarja

text: Käännös parempaan vaikutti mahdolliselta vuonna 2005 kun kiinalainen SAIC ja MG Rover alkoivat keskustella yhteistyöstä. Sopimuksen tekemiseen meni kuitenkin yli vuosi ja siinä ajassa MG Rover oli joutunut vararikkoon johtuen 25/45/75-mallien facelift-versioiden ja uuden 75 V8-mallin heikosta menestyksestä.


title: Rover 400-sarja

text: SAIC ostettua osan MG Roverin henkisestä omaisuudesta se esitteli Roewe W2-konseptiauton. Se perustui Rover 75:n pohjalevylle, ja sen kerrottiin olevan mitä RDX60-projekti oli saavuttamassa.


title: Isabella Holm

text: Isabella Bettina Holm (oikealta nimeltään Pirjo Luokkanen, es. Kirsi Ståhlberg) on kuvitteellinen hahmo saippuasarjassa "Salatut elämät". Hän esiintyi sarjassa helmikuusta 2008 huhtikuuhun 2014 saakka. Vuonna 2014 oikeaksi Isabellaksi paljastunutta henkilöä sarjassa näytteli Krista Nyman.


title: Isabella Holm

text: Isabella on luonteeltaan tiukka sekä jokseenkin leuhka ja laskelmoiva nainen, joka pitää huolta ulkonäöstään. Monacossa Jarkon kanssa asuessaan ja etelän elämään aikoinaan tottunut Isabella on pilkannut ja kohdellut alentavasti ”tavallisia duunari-ihmisiä”. Isabella ei esimerkiksi koskaan pitänyt Oona Kivirantaa soveliaana tyttöystävänä pojalleen tämän sosioekonomisen statuksen vuoksi. Hän osoitti avoimesti halveksuntansa Oonaa ja tämän perhettä kohtaan.


title: Isabella Holm

text: Isabella on ollut naimisissa liikemies Jarkko Peltosen kanssa, mutta liitto päättyi eroon. Isabellalla ja Jarkolla on yhteinen poika, Miro Holm. Isabellalla on myös toinen poika, Oliver Vuorela, suhteestaan Sebastian Vuorelan kanssa. Isabellalla on yksi lapsenlapsi eli Miron ja hänen nykyisen puolison Oona Kivirannan lapsi, jota ei ole näytetty sarjassa, koska Miro ja Oona asuvat Ranskassa.


title: Isabella Holm

text: Isabella valehteli pitkään kuuluvansa rikkaaseen sukuun, kunnes keväällä 2014 selvisi, että Isabella onkin oikealta nimeltään Pirjo Luokkanen eli köyhästä perheestä kotoisin oleva lukuisissa eri nuorisokodeissa asunut tyttö, joka sittemmin varasti oikean Isabella Holmin identiteetin ja omaisuuden tämän kuoltua vahingossa pudotessaan koskeen. Isabellalla on myös pikkusisko Krista, joka kuoli anoreksian aiheuttamaan sydänkohtaukseen sarjan ulkopuolella. Sarjassa ei selvinnyt, oliko Krista oikeaksi Isabellaksi paljastuneen henkilön vai tämän Pirjon pikkusisko.


title: Isabella Holm

text: Hän ehti seurustella Pihlajakadulla edellä mainittujen Jarkon ja Sebastianin lisäksi myös Kari Taalasmaan, Antti Polvijärven ja Sergei Kuulan kanssa. Kaikkien näiden kanssa suhde päättyi eroon.


title: Isabella Holm

text: Isabellan tärkeimpiä ystäviä oli Liisa Salo, jonka kanssa hän vietti usein iltaa viinilasin ääressä. Useiden muiden pihlajakatulaisten naisten kanssa Isabella sen sijaan ei tullut toimeen. Hän joutui törmäyskurssille muun muassa Cindy Rintalan, Helena Kuulan ja Jenni Vainion kanssa.


title: Isabella Holm

text: Sarjassa mukana ollessaan Isabella ehti työskennellä useassa eri paikassa. Alun perin sarjaan saavuttuaan hän oli osa Jardin-verkostomarkkinointiyritystä, joka oli rahoitettu Isabellan rikkaan suvun rahoilla.


title: Isabella Holm

text: Myöhemmin Isabella osti osuuden Kentauri-nimisestä kahvila-ravintolasta, joka kuitenkin räjähti kevään 2009 päätösjaksossa. Isabellasta tuli hetkellisesti työtön, kunnes hän löysi rähjäisen majatalon, jonka aikoi kunnostaa. Hän osti sen yhdessä Helena Kuulan kanssa, mutta heille tuli usein riitoja majatalo Amandaksi nimetyn paikan omistajuudesta. Isabella omisti osuutensa aina vuoteen 2014 asti ja hänen poistuttuaan sarjasta osuus siirtyi Ismo Laitelalle.


title: Isabella Holm

text: Isabella saapui sarjaan Jarkko Peltosen aviovaimona, jolle Jarkko oli lähettänyt avioeropaperit postissa. Isabella saapui Monacosta Helsinkiin sotkemaan Jarkon kuvioita. Jarkko seurusteli tällöin jo Salla Mattilan kanssa. Isabella sanoi, että Jarkko menettäisi Jardinin, mikäli hän ottaisi avioeron Isabellasta. Todellisuudessa Isabella oli itse korviaan myöten veloissa ja yritti pitää Jarkosta kiinni, ettei joutuisi tyhjän päälle eron myötä. Tilanne eteni niin, että Isabella myi Jarkolle osuutensa Jardinista saadakseen rahaa tulevaa eron jälkeistä elämäänsä varten.


title: Isabella Holm

text: Avioeroprosessin edettyä siihen, että Isabellan ja Jarkon yhteinen talo laitettiin myyntiin ja Jarkko muutti Sallan luo Pihlajakadulle, päätti Isabella hankkia Happy Homesin kautta asunnon Pihlajakatu 23:stä. Lopulta hän päätyi Jenni Vainion alivuokralaiseksi. Tämän asunto oli vain kerrosta alempana kuin Jarkon ja Sallan asunto. Isabella järjesti muuttonsa kunniaksi juhlat, jonne hän kutsui myös Jarkon. Jarkko päätti ottaa seurakseen Sallan, mutta Isabella ei pitänyt Sallan saapumisesta juhliin. Niinpä Isabella iski silmänsä Ossiin ja yritti tehdä tämän avulla Jarkon mustasukkaiseksi. Yritys jäi onnistumatta ja myöhemmin Isabella aloitti tosissaan suhteen Ossin kanssa.


title: Isabella Holm

text: Isabellan saapumisen myötä selvisi, että hänellä on Jarkon kanssa yhteinen lapsi, Miro Holm. Isabella sai Miron ollessaan vasta 17-vuotias eikä koskaan oikein sopeutunut äidin rooliin. Miro opiskeli pitkään lontoolaisessa yksityiskoulussa, mutta maksamattomien lukukausimaksujen vuoksi poika heitettiin koulusta ulos ja Miro joutui muuttamaan Suomeen Isabellan luokse. Isabella joutui jälleen opettelemaan äidinroolia, siinä kuitenkaan erityisen hyvin onnistumatta. Jarkko vaati, että Englantiin takaisin haluava Miro saisi kuria, muttei uskonut, että Isabellasta ollut siihen. Niinpä Jarkko ilmoitti Miron muuttavan hänen ja Sallan luokse. Miro ei pitänyt ajatuksesta, mutta muutti kuitenkin molempien vanhempiensa tahdosta asumaan Jarkon ja Sallan asuntoon. Myöhemmin Miron ja Isabellan välille aiheutti harmia etenkin Miron tyttöystävä Oona, joka ei ollut Isabellan mielestä tarpeeksi tasokasta seuraa pojalleen.


title: Isabella Holm

text: Vaikka Isabella ei pitänyt poikansa Miron tyttöystävästä Oonasta, tälle kehittyi kuitenkin suhde Oonan isän Kari Taalasmaan kanssa. Pari piikitteli toisiaan – Isabella piti Karia alaluokkaisena duunarina ja Kari puolestaan Isabellaa hienostelevana diivana. Suhde alkoi edetä, kun Kari suuteli Isabellaa hississä, ja pian Isabella tajusi olevansa ihastunut Kariin. Myöhemmin he päätyivät jälleen samaan hissiin, jolloin Isabella suuteli Karia ja pysäytti hissin parin jatkaessa puuhiaan. Myöhemmin Isabella kutsui Karin luokseen ja he päätyivät harrastamaan seksiä. Suhde eteni salasuhteena Isabellan ja Karin esittäessä julkisesti olevansa riidoissa. Talon nuorison tekemän kauhuelokuvan ensi-illassa valkokankaalle heijastettiin sekaannuksen johdosta Karin ja Isabellan kuvaama seksivideo, jolloin suhde paljastui kaikille. Pian Isabella ja Kari aloittivat julkisen suhteen, joka kuitenkin päättyi myöhemmin.


title: Isabella Holm

text: Isabella ja Helena Kuula hankkivat Kentaurin räjähdyksen jälkeen ränsistyneen majatalon ja kunnostivat sen. Majatalon avajaisissa Isabella tutustui Helenan poikaan, Sebastian Vuorelaan. Suhde eteni seurusteluksi, mutta parisuhde oli myrskyisä. Parin välille aiheutti kipinöitä Sebastianin lemmikkikäärme Ritva sekä Sebastianin entisen tyttöystävän Cindyn muutto samaan rappuun. Myöhemmin Sebastian ajautui hämärähommiin ja joutui ahdingossaan lavastamaan kuolemansa.


title: Isabella Holm

text: Isabella suri Sebastiania, mutta löysi uuden lohduttajan tämän veljestä, Sergeistä. Isabella kuitenkin haikaili edelleen Sebastiania eikä tilannetta helpottanut Sebastianin paluu, ja suhde päättyi.


title: Isabella Holm

text: Pian Sebastianin lavastetun kuoleman jälkeen Isabella menetti Helenalle osuutensa Amandasta. Ystävänsä Liisa Salon avustuksella Isabella kehitti suunnitelman, jonka mukaan hän esittäisi odottavansa Sebastianin lasta, jotta Helena heltyisi ja antaisi Isabellalle takaisin osuuden Amandasta. Samaan aikaan Isabellalla oli meneillään suhde Sergein kanssa, mutta tältä hän yritti piilotella suhdettaan. Isabella onnistui valeraskaudessaan ja jopa kävi Helenan kanssa 4D-ultrassa. Isabella antoi sairaanhoitajalle Heli Sieviseltä varastamansa ultraäänivideon, jotta voisi näyttää Helenalle ”vauvaa”. Ultraäänessä näkyi pieni poikavauva, vaikka Isabellan tietämättä hoitaja ei käyttänyt varastettua videota, vaan suoraa kuvaa Isabellan omasta kohdusta. Myöhemmin Isabella sai myös Sebastianin uskomaan juoneensa.


title: Isabella Holm

text: Yhä Sebastiania rakastanut Isabella oli katkera, kun sai tietää, että Sebastian oli alkanut valekuolemansa aikana seurustelemaan Maria Mustosen kanssa. Suhteen edetessä avioliitoksi Isabella oli surun murtama. Sebastianin ja Marian onni ei kuitenkaan kestänyt kauaa, sillä Maria joutui auton yliajamaksi heti parin hääyönä.


title: Isabella Holm

text: Lopulta valeraskaus paljastui ”kuolleista nousseelle” Sebastianille ja Helenalle. Isabellaa alkoi kuitenkin supistaa ja lapsiveden tullessa paljastui tämän olevan oikeasti raskaana. Sairaalassa Isabella synnytti poikavauvan. Sebastian suostui isyystesteihin, jotka todistivat Sebastianin olevan vastasyntyneen isä. Ossin jättämä katkeroitunut Jenni Vainio vaihtoi sairaalassa vastasyntyneen Alexander Holmin sekä juuri syntyneen Ossin ja Cindy Rintalan poikavauva Ossi Junior Puolakan keskenään. Ossin ja Cindyn biologinen lapsi, mutta Isabellan ja Sebastianin kasvattama, Alexander menehtyi aortta-aneurysmaan.


title: Isabella Holm

text: Isabellalla alkoi ilmetä Alexanderin kuolemasta johtuvia masennuksen oireita. Hänen asuntonsa oli huonossa kunnossa, ja pian hän vaelteli kaupungilla psykoosissa, joutuen melkein raiskauksen uhriksi. Myöhemmin samaisessa Alexanderin kuoleman jälkeisessä psykoosissa ollut Isabella pyysi Helenalta ”apua”, jolloin hän johdatti Helenan Marian onnettomuuspaikalle. Helena tajusi Isabellan ajaneen Marian yli ja aiheuttaneen tämän pitkän kooman, joka johti Marian armokuolemaan. Isabellan psykoottinen tila hävisi pian tunnustuksen jälkeen. Helena lupasi salata Isabellan tunnustuksen, mikäli tämä pysyisi erossa Sebastianista.


title: Isabella Holm

text: Kun Seppo Taalasmaa oli yrittänyt itsemurhaa ”syyllisyytensä” takia ja kertonut Helenalle ”totuuden”, Helena käski Isabellan mennä tunnustamaan Marian yliajon poliisille. Isabellan kieltäytessä, Helena uhkasi mennä tunnustamaan Isabellan teot, mutta Isabella löysi Sepon tekemän tunnustuskirjeen ja kiristi sen avulla Helenaa olemaan vaiti. Sepon saadessa tietää Isabellan osuudesta Marian yliajoon, päätti tämä mennä kertomaan totuuden poliiseille. Isabellaa vastaan ei kuitenkaan löytynyt todisteita ja Isabella vapautettiin.


title: Isabella Holm

text: Duo Osmon musiikkivideon kuvauksissa Isabella kaatoi tarkoituksella kuohuviiniä Sepon lasiin, vaikka Helena käski tarjota Sepolle mehua. Antabus-kuurilla olleen Sepon sydän pysähtyi, mutta Isabellan defibrillaattorilla antama elvytys pelasti Sepon hengen. Helena sai tietää Isabellan tarjonneen Sepolle tarkoituksella alkoholia ja uhkasi kertoa Sebastianille totuuden Mariasta. Isabella kertoi itse totuuden ennen Helenaa ja sanoi sen olleen vahinko. Sebastian lähti maasta, mutta palasi takaisin ja antoi Isabellalle anteeksi. He alkoivat seurustella, ja pian he suunnittelivat häitä. Isabella oli pyytänyt Liisaa kaasokseen, mutta pyysi Helenaa, kun tiesi että tämä pysyisi hänen lähellään vaikkei haluaisi. Alttarilla Sebastian vastasi kieltävästi ja ilmoitti hääväelle Isabellan ajaneen Marian yli. Todistusaineistoksi Sebastian soitti Isabellalta saamansa ääniviestin, jossa Isabella tunnusti yliajon. Isabella juoksi ulos kirkosta poliisipiiritykseen, ja hänet vietiin vankilaan. Myöhemmin Isabella onnistui pääsemään vapaaksi.


title: Isabella Holm

text: Isabellalla oli yhden illan juttu Antti Polvijärven kanssa, mikä paljastui Sebastianille ja Katariina Mäkelälle. Suhde eteni lopulta seurusteluksi ja Antti joutui muuttamaan Isabellan luokse, koska Sergei oli lavastanut Antin raiskaajaksi ja Ossi Puolakka oli heittänyt tämän pihalle asunnostaan.


title: Isabella Holm

text: Antti sai työtarjouksen Alankomaista, jonka hän aikoi ottaa vastaan vain jos Isabella muuttaisi hänen kanssaan sinne. Isabella oli aluksi epäröivä, mutta Helenan järjestämällä illallisella hän muutti mieltään – tosin vain siksi, että oli katkera Sebastianin ja Katariinan suhteesta. Kun Sebastianin ja Isabellan jo jonkin aikaa jatkunut seksisuhde paljastui Antille, jätti tämä Isabellan ja lähti yksin Haagiin.


title: Isabella Holm

text: Ossi ja Cindy lähtivät karkumatkalle lahkoon Ossi Junior, lyhyemmin OJ, mukanaan, kun Isabella ja Sebastian olivat saaneet tietää OJ:n olevan heidän lapsensa. Heidät löydettiin kuitenkin lahkosta ja pian OJ palautettiin Isabellalle ja Sebastianille. Isabella pääsi pois vankilasta ja taisteli Sebastianin kanssa OJ:n huoltajuudesta Cindyä ja Ossia vastaan. Huoltajuuskiistan aikana Isabella ja Sebastian lähenivät ja muuttivat yhteen. Oliverin huoltajuuden saatuaan suhde muuttui perhe-elämäksi ja Isabella vaihtoi Ossi Juniorin nimeksi Oliver Vuorelan.


title: Isabella Holm

text: Myöhemmin Isabella, Sebastian, Peppi ja Sergei kaapattiin lentokoneeseen, jolla Seppo ja Helena olivat matkustamassa palkintomatkalle Havaijille. Seppo löysi kaapatut koneen takaosasta ja kuusikko tajusi Heiskasen olevan kaiken takana tämän lähetettyä heille videon jossa hän uhkasi kostavansa äitinsä kuoleman. Kun lentokoneen kapteeni kuoli Heiskasen myrkyttämään ruokaan, Helena ohjasi lentokonetta ja yritti laskeutua turvallisesti maahan. Kone syöksyi Siperiaan.


title: Isabella Holm

text: Erämaasta Sebastian, Isabella, Sergei ja Peppi löysivät mökin ja tajusivat laskeutuneensa Siperiaan. Kadoksissa ollut Helena löysi muut, mutta Seppo oli edelleen kateissa. Joukko joutui koville, kun mökistä aiemmin löytyneet säilykeruoat loppuivat eikä apua näyttänyt tulevan. Kun mökin ylle ilmestyi helikopteri, joukko luuli pääsevänsä kotiin, mutta lentäjäksi paljastui Heiskanen. Mies uhkasi tappaa Kuulat. Heiskasen Isabellalle tarkoitettu luoti osui Sebastianin selkään. Peppi synnytti tyttövauvan. Synnytyksen jälkeen Heiskanen sitoi Kuulat ja uhkasi polttaa nämä elävältä sekä otti Pepin vauvan sanoen kasvattavansa tämän omanaan. Paikalle saapunut Seppo ampui Heiskasen, ja Kuulat saivat hälytettyä apua Heiskasen satelliittipuhelimella.


title: Isabella Holm

text: Sebastian pääsi hoitoon ampumahaavansa takia ja muiden palatessa Helsinkiin Isabella jäi Sebastianin tueksi venäläiseen sairaalaan. Lopulta Isabella palasi Pihlajakadulle vaatimaan Cindylle ja Ossille sijoitettua Oliveria takaisin itselleen.


title: Isabella Holm

text: Vuonna 2014 paljastui, että Isabella onkin oikean Isabella Holmin identiteetin nuoruudessaan varastanut Pirjo Luokkanen. Samalla Isabellan ja Jarkon tapaamisesta kerrottiin Pirjon tavanneen Jarkon vain hetki oikean Isabellan menehtymisen jälkeen ja esitelleen itsensä Isabellana. Sarjaan yllätyspaluun tehnyt Camilla Mustavaara oli aikanaan oikean Isabellan ystävä, joka tunsi myös Pirjon. Hän törmäsi Pirjoon Pihlajakatu 23:n rapussa ja kiristi tätä maksamaan miljoona euroa siitä, ettei kertoisi totuutta kaikille. Pirjo jätti Sebastianin ja Oliverin ja lähti ulkomaille, kun ei suostunut maksamaan Camillalle tämän vaatimaa summaa.


title: Suhoi Su-47

text: Suhoi Su-47 Berkut, (, , ) on Suhoin hävittäjäprototyyppi. Suunnitteluvaiheessa nimillä S-32 ja Suhoi S-37 tunnetun koneen rakenne on poikkeuksellinen, sillä siivet ovat eteenpäin viistot. Kone on erittäin ketterä ja saavuttaa 2,34 machin nopeuden. Konetta rakennettiin yksi kappale lähinnä komposiittimateriaalien ja fly-by-wire-järjestelmän koealustaksi.


title: François Ponchaud

text: François Ponchaud (s. 1939 Sallanches) on ranskalainen katolinen pappi, joka kirjoitti kirjan "Cambodge, année zéro" (Julliard, Pariisi, 1977). Kirja oli ensimmäinen todenmukainen selonteko punaisten khmerien harjoittamasta kansanmurhasta Kambodžassa 1975–1979. Isä François toi ensimmäisenä läntisen maailman tietoisuuteen Pol Potin hallinnon todellisen luonteen ja toi yleiseen käyttöön termin vuosi nolla, jonka alkuperä juontaa jo Ranskan suuren vallankumouksen aikoihin ja sen vallankumouskalenteriin. Kirjan kuvaamia todellisten henkilöiden koettelemuksia ei aluksi uskottu, sillä akateemisen maailman asenne lännessä oli Yhdysvaltain Vietnamin politiikan vuoksi punakhmereille suotuisa. Noam Chomsky kiisti kirjan uskottavuuden "pakolaisten ristiriitaisten lausuntojen vuoksi" .


title: François Ponchaud

text: François Ponchaud osallistui Algerian sotaan 20-vuotiaana laskuvarjojoukoissa. Myöhemmin" Missions Etrangeres de Paris" lähetti hänet Kaakkois-Aasiaan Kambodžaan käännytystyöhön. 17. huhtikuuta 1975 hän oli näkemässä kun vallankumoukselliset joukot ottivat Phnom Penhin haltuunsa ja aloittivat kaupungin tyhjentämisen asukkaista. Isä François evakuoitiin muiden ulkomaalaisten mukana Thaimaan rajalle. Hän palasi vähäksi aikaa Pariisiin, mutta kokemukset Kambodžan vallankumouksesta saivat hänet palaamaan. Hän toimi sittemmin useita vuosia Thaimaan pakolaisleireillä humanitaarisissa tehtävissä, mutta palasi asemamaahansa olojen vakiinnuttua.


title: François Ponchaud

text: Hän on edelleen aktiivinen ihmisoikeuksien puolustaja ja hengellinen vaikuttaja nyky-Kambodžassa, jossa sisällissodan arvet ja siirtomaa-ajan kuilu odottavat täyttymistään. Hän on kritisoinut "Kambodžan Gandhia" Samdech Préah Moha Gosanandaa ("Moha Yao") .


title: Elisabeth Kirchler

text: Elisabeth Kirchler (s. 17. marraskuuta 1963 Lanersbach) on itävaltalainen entinen alppihiihtäjä.


title: Elisabeth Kirchler

text: Kirchler debytoi arvokilpailuissa Schladmingin MM-kisoissa 1982, missä hän sijoittui syöksylaskussa kuudenneksi ja suurpujottelussa kahdeksanneksi. Sarajevon olympialaisissa 1984 hän osallistui syöksyyn, missä sijoitus oli yhdeksäs. Seuraavana vuonna Bormion MM-kilpailuissa hän saavutti uransa ainoan arvokisamitalin sijoituttuaan suurpujottelussa hopealle, hän oli lisäksi myös syöksyssä kahdestoista. Hän kilpaili vielä Calgaryn olympialaisissa 1988, missä sijoitukset olivat super-G:n viidestoista ja syöksyn kahdeksas.


title: Elisabeth Kirchler

text: Maailmancupissa Kirchler on voittanut neljä osakilpailua: Aspenin syöksyn kaudella 1980/1981, Val d'Iséren alppiyhdistetyn ja Megéven syöksyn kaudella 1982/1983 ja Santa Caterinan syöksyn kaksi kautta myöhemmin. Kokonaiscupissa Kirchler sijoittui kaudella 1982-1983 kokonaiscupin neljänneksi, syöksycupin kolmanneksi ja alppiyhdistetyncupin toiseksi.


title: Rooster

text: Rooster voi tarkoittaa:


title: Uinnin lyhyen radan maailmanmestaruuskilpailut 2006

text: Uinnin lyhyen radan maailmanmestaruuskilpailut järjestettiin kahdeksannen kerran vuonna 2006 Kiinan Shanghaissa. Kilpailut alkoivat 5. huhtikuuta ja päättyivät 9. huhtikuuta. Kilpailujen järjestäjänä toimi Kansainvälinen uimaliitto FINA. Kilpailuissa rikottiin neljä uinnin maailmanennätystä.


text: Isäntämaa


title: Benalmádenan linja-autoturma

text: Benalmádenan linja-autoturma (tai "Malagan linja-autoturma") oli liikenneonnettomuus, joka tapahtui lauantaina 19. huhtikuuta 2008 Benalmádenassa, Málagan maakunnassa Espanjan eteläosassa, moottoritiellä AP-7. Onnettomuus tapahtui Fuengirolan ja Torremolinoksen välisellä tiellä illalla noin kello 19.45 paikallista aikaa eli 20.45 Suomen aikaa.


title: Benalmádenan linja-autoturma

text: Maastoautoa kuljettanut 27-vuotias mies lähti ohittamaan Ultramar Express -yhtiön linja-autoa, joka kuljetti suomalaisia turisteja Málagan lentoasemalle. Turman aiheuttanut maastoauto oli ohittamassa bussia vasemmalta, kun sen kuljettaja menetti autonsa hallinnan. Osuttuaan moottoritien keskikaiteeseen maasturi kimposi bussin vasempaan takakulmaan. Bussi kaatui ja pyörähti keskikaiteeseen, joka lävisti bussin. Maastoauton kuljettaja oli onnettomuushetkellä alkoholin vaikutuksen alaisena. Vuonna 2012 tuomioistuin katsoi miehen aiheuttaneen varomattomuudellaan yhdeksän henkilön kuoleman ja 27:n loukkaantumisen. Mies tuomittiin 3,5 vuoden ehdottomaan vankeusrangaistukseen, jonka lisäksi hän sai viiden vuoden ajokiellon.


title: Benalmádenan linja-autoturma

text: Onnettomuudessa yhdeksän ihmistä sai surmansa ja 38 loukkaantui. Näistä 17 loukkaantui lievästi ja yksi erittäin vakavasti; tämä vaipui koomaan. Muut matkustajat säästyivät vammoitta. Vammoitta säästyneet kuljetettiin hotelliin. Espanjalaisten lehtien mukaan maastoauton kuljettaja sai turmassa vain lieviä vammoja. Linja-autossa olleista vain kuljettaja oli espanjalainen. Muut olivat Aurinkomatkojen matkailijoita ja virkailijoita. Aurinkomatkojen oppaista kumpikin loukkaantui lievästi. Kuolleista kaksi oli Helsingistä, kaksi Tuusulasta sekä yksi Espoosta, Kajaanista, Porista, Kangasalta ja Tampereelta. Heistä kuusi oli naisia, kaksi miehiä ja yksi 6-vuotias kangasalalainen tyttölapsi.


title: Benalmádenan linja-autoturma

text: Linja-auton matkustajien piti alun perin palata yölennolla Helsinki-Vantaalle kello 3.30. Finnairin koneella saapui kuitenkin vain muita Aurinkomatkojen matkustajia. Turmasta selvinneet matkustajat kuljetettiin hotelleihinsa, eikä heitä lennätetty Suomeen alkuperäisellä lennolla. Lievimmin loukkaantuneet lennätettiin Suomeen sunnuntai-iltana. Kaikki menehtyneet saattiin tunnistetuiksi 20. huhtikuuta. Lisäksi omaisia saapui paikalle Finnairin ja Aurinkomatkojen järjestämällä lennolla.


title: Benalmádenan linja-autoturma

text: Espanjalaisten tiedotusvälineiden mukaan liikenneonnettomuus oli Espanjan pahin sitten vuoden 2001 ja ennen vuoden 2013 Santiago de Compostelan junaturmaa.


title: John Darnton

text: John Townsend Darnton (s. 1941 New York City) on yhdysvaltalainen Pulitzer-palkittu toimittaja, joka on työskennellyt kirjeenvaihtajana eri puolilla maailmaa. Hänen esikoisromaaninsa "Elävien laakso" ilmestyi 1996. Hän toimi urallaan muun muassa New York Timesin julkaisijana. Hänen veljensä on journalisti Robert Darnton.


title: Rover 75

text: Rover 75 (koodinimeltään R40 kehitystyön aikana) on Roverin 1999–2005 Britanniassa valmistama iso henkilöauto. Sitä valmistettiin aluksi Cowleyssa, Oxfordshiressa, ja myöhemmin MG Rover Groupin Longbridgen tehtaalla Birminghamissa. Rover 75 oli saatavana sedan- ja farmarikoreilla. Sen urheilullisempaa vaihtoehtoa myytiin nimellä MG ZT. Autosta valmistettiin myös LWB Limousine -versiota pidennetyllä akselivälillä.


title: Rover 75

text: Rover 75 esiteltiin vuoden 1998 Birminghamin autonäyttelyssä samaan aikaan Jaguar S-Typen kanssa, jonka retromuotoilu on samantyylinen. Toimitukset alkoivat helmikuussa 1999 Roverin Cowleyn tehtaalta. Rover 75 sai maailman autotoimittajilta useita palkintoja: Vuoden auto (brittiläinen What Car? -lehti), Kultainen ohjauspyörä (Bild am Sonntag -lehti), maailman kaunein auto (autosuunnittelijat) sekä World Car 1999.


title: Rover 75

text: Vuonna 2004 75 sai faceliftin, jossa auton ulkonäköä modernisoitiin. Muutama kuukausi myöhemmin tuli markkinoille V8-moottorilla varustettu malli, jossa oli täysin erilainen maski ja joka oli muista malleista poiketen takavetoinen.


title: Rover 75

text: Rover- ja MG-merkkisten autojen tuotanto päättyi 2005 MG Roverin jouduttua konkurssiin. Kiinalainen SAIC aloitti oman 75-versionsa, Roewe 750:n, tuotannon MG Rover Groupilta vuonna 2004 ostamistaan suunnitelmista. Toinen kiinalainen valmistaja Nanjing Automobile (joka omistaa MG-merkin ja MG Roverin tehtaan) aloitti mallin MG 7 tuotannon. Tämä versio oli alun perin sama kuin viimeiset Britanniassa valmistetut mallit. Roewe 750 -mallia on myyty Etelä-Amerikassa nimellä MG 750.


title: Rover 75

text: Samanniminen 75-malli on myös vuosina 1949–1959 valmistettu Rover.


title: Rudolf von Thadden

text: Rudolf Joachim von Thadden (s. 20. kesäkuuta 1932 Trieglaff, Pommeri), on saksalainen historiantutkija, joka on luennoinut pitkään keski- ja nykyajan historiaa Göttingenin yliopistossa.


title: Rudolf von Thadden

text: Opiskeltuaan historiaa, teologiaa sekä ranskan kieltä ja kirjallisuutta Tübingenin, Pariisin ja Göttingenin yliopistoissa Rudolf von Thadden suoritti 1958 filosofian tohtorin tutkinnon Göttingenissä, jossa hänestä tuli johtava tutkija vuonna 1967. Siellä hän on toiminut myös filosofian tiedekunnan rehtorina sekä Länsi-Saksan yliopistonrehtoreiden yhteistyöelimen jäsenenä.


title: Rudolf von Thadden

text:
Vuodesta 1983 von Thadden on toiminut Ranskan ja Saksan välisen tutkimusyhteistyön parissa. Hän toimi vuosina 1994 - 2007 lähellä Berliiniä toimivan Genshagen-säätiön johtajana ja sai vuonna 2000 Ranskan kunnialegioonan komentajan ansiomerkin.
Ranskan ja Saksan tutkimusyhteistyön edistämisen ja nykyajan historian lisäksi von Thaddenin mielenkiinnon kohteina ovat olleet erityisesti Preussin historia 1600-luvulta alkaen, vertaileva eurooppalainen kulttuurihistoria ja kirkkojen historia, joista viimeisimpiä hän on lähestynyt ennen kaikkea yhteiskunnallisesta näkökulmasta. Hänen julkaisuistaan hakuteoksen asemaan on noussut "Fragen an Preußen", joka julkaistiin vuonna 1981. Muita julkaisujen aiheita ovat olleet hugenotit, liberalismi ja nykyajan historia.


title: Vilho Aarniaho

text: Vilho Aarniaho (sukunimi vuoteen 1931 "Kuhmu"; 16. heinäkuuta 1907 Hiitola – 5. toukokuuta 1993 Helsinki) oli suomalainen nuortenkirjailija, joka julkaisi nimellä V. Aarniaho tieteisromaanin "Venus-tähden muukalainen: Seikkailuja utopian mailla" (Oy Valistus, 1947). Kirjan asetelma on suoraan Edgar Rice Burroughsilta, eikä teosta pidetä tyylillisesti hiottuna.


title: Ukkovaara

text: Ukkovaara on Raahen ja Saloisten alueen korkein vaara. Sen huippu kohoaa 103 metriin merenpinnan yläpuolelle. Se sijaitsee Mattilanperän ja Lukkaroistenperän välimaastossa, Raahen liitetyn entisen Saloisten kunnan alueella, se on toiseksi korkein kohta Raahen ja Saloisten alueella Nahkakallion jälkeen.


title: Ukkovaara

text:
Ukkovaara kohoaa 103 metriin merenpinnan yläpuolelle ja on täten poikkeuksellisen korkealle yltävä vaaran huippu Raahessa. Ukkovaaran
maisemat muistuttavat Lapin vaarojen lakimaisemia. Ukkovaaran rinteillä on pienialaisia, kasvistollisesti arvokkaita lehtomaisia laikkuja. Muita Raahen ja Saloisten vaaroja ovat Laivavaara, Poikainvaara ja Pirttivaara.


title: Ukkovaara

text: Paikallisesti arvokkaista lajeista Ukkovaaralla esiintyy mm. metsäorvokkia. Rinteillä kasvaa myös rauhoitettua valkolehdokkia.


title: Ukkovaara

text: Ukkovaaran huipulla on näköalatorni.


title: Anne Aarnio

text: Anne Aarnio (s. 1947 Helsinki) on suomalainen kirjailija, joka kirjoitti nuorten fantasiakirjan "Lintukansan poika" (WSOY, 1978). Kirjassa kolmetoistavuotias Jarinka karkotetaan vuorilta pilvien alaiseen laaksoon, mistä hän löytää turvapaikan. Laakson kansan elämää painaa kuitenkin uhka. Romaani oli yksi varhaisimpia nykyaikaisia suomalaisia fantasiaromaaneja, ja siinä on nähtävissä kirjoitusajankohdan kylmän sodan maailmantilanteen vaikutusta.


title: John Skoberg

text: John Leroy Skoberg (s. 2. helmikuuta 1926) on kanadalainen poliitikko. Hän kuuluu maansa New Democratic -puolueeseen. Skoberg oli parlamentin jäsenenä Moose Jawista vuosina 1968–1972. Hänen seuraajansa oli Douglas Neil. Skoberg kuului Saskatchewanin lainsäädäntökokoukseen vielä vuosina 1975–1982.


title: Masajūrō Shiokawa

text: Masajūrō Shiokawa (; 13. lokakuuta 1921 – 19. syyskuuta 2015) oli japanilainen poliitikko. Hän syntyi Osakan prefektuurissa ja valmistui Keiō-yliopistosta vuonna 1944.


title: Masajūrō Shiokawa

text: Shiokawa sai paikan Japanin parlamentin alahuoneesta vuonna 1967. Hän toimi ministerinä useissa hallituksissa; vielä vuosina 2001–2003 hän oli maansa talousministerinä.


title: Masajūrō Shiokawa

text: Vuonna 1989 Shiokawa toimi lyhyesti Japanin hallituksen pääsihteerinä.


title: John H. Edwards

text: John Hilton Edwards (26. maaliskuuta 1928 – 19. lokakuuta 2007) oli brittiläinen geneetikko. Hänen mukaansa on nimetty Edwardsin oireyhtymä, joksi kromosomiparin 18 trisomiaa kutsutaan. Hän kuvasi häiriön vuonna 1960.


title: John H. Edwards

text: Edwards tuli valituksi Royal Societyyn vuonna 1979. Myös hänen nuorempi veljensä A. W. F. Edwards on tieteilijä.


title: Aarni Krohn

text: Aarni Leopold Krohn (7. heinäkuuta 1930 Helsinki – 28. kesäkuuta 2012 Helsinki) oli suomalainen kirjailija, libretisti ja Viipurin Suomalaisen Kirjallisuusseuran puheenjohtaja. Hänen pääteoksiaan ovat muun muassa romaanit "Minä olen Bobrikov" ja "Kuka on tuo mies", oopperalibretto "Jaakko Ilkka", juhlanäytelmä "Ikuinen Viipuri" sekä runokokoelma "Kurkikohtaus".


title: Aarni Krohn

text: Aarni Krohnin vanhemmat olivat kirjallisuudentutkija ja esteetikko Eino Krohn ja Kirsti Emilia Thesleff. Krohnin suku on kotoisin Saksasta, ja Aarni Krohn vietti lapsena paljon aikaa Karjalankannaksella, josta hänen äitinsä oli kotoisin. Hän siirtyi vapaaksi kirjailijaksi 1975, ja ennen sitä työskenteli toimittajana. Vuosina 1973−1974 hän toimi Suomen Kulttuuriliiton ensimmäisenä puheenjohtajana ja on Suomen Maakuntakirjailijat ry:n puheenjohtaja vuodesta 1986. Hän kirjoitti myös runoja ja artikkeleita muun muassa "Parnassoon".


title: Aarni Krohn

text: 1960-luvun alkupuolella Krohn käynnisti kampanjan Hotelli Kämpin säilyttämiseksi. Hotelli purettiin, mutta osa uuden rakennuksen julkisivusta rakennettiin vanhan mallin mukaiseksi.


title: Aarni Krohn

text: Aarni Krohn kuoli pitkän ja vaikean sairauden murtamana Helsingissä vuonna 2012.


title: Aarni Krohn

text: Aarni Krohnin sisar Heidi Krohn on näyttelijä ja hänen sisarpuolensa Tiina Krohn (ent. Kaila) on kirjailija. Heidän serkkujaan ovat lääketieteen professori Kai Krohn, kirjailija Leena Krohn ja kuvataiteilija Inari Krohn.


title: Rover 600-sarja

text: Rover 600-sarja on ylellinen perheauto, jota Rover valmisti vuosina 1993-1999.


title: Rover 600-sarja

text: Rover 600 oli Roverin uudelleen muotoilema Honda Accord, jota Honda myös valmisti Britanniassa, Swindonissa. Auton pohjarakenteesta suuri osa oli peräisin Hondalta, mutta autot kehitettiin samaan aikaan, ja Roverilla oli ryhmä suunnittelijoita paikan päällä Japanissa. Myös varustelu erotti Roverin Hondasta. 1,8-, 2,0- ja 2,3-litraiset rivi-4-bensiinimoottorit tulivat Hondalta. 2-litrainen turbodiesel ja turboahdettu bensiinimoottori olivat Roverin itse kehittämiä, muunnelmia muiden Rover-mallien moottoreista.


title: Rover 600-sarja

text: 600-sarjan sisuksessa oli jalopuu- ja kromikoristeita, ja varustelutaso oli muutenkin korkea, mutta takajalkatilat arvioitiin pieniksi. Sisustus oli peräisin Japanissa myydystä Honda Ascot Innovasta, ainoana erona oli joissakin malleissa ollut matkustajan turvatyyny. Innovasta poiketen kojelaudan alaosassa ei ollut kangasverhoilua.


title: Rover 600-sarja

text: Hondasta johdettua alustaa pidettiin mukavana muttei erityisen urheilullisena. Roverin hinta oli varusteluun nähden kilpailukykyinen ja selvästi edullisempi kuin esimerkiksi BMW 3-sarjan tai Mercedes-Benz C-sarjan vastaavien mallien.


title: Rover 600-sarja

text: Kuuden vuoden jälkeen Rover 600:n tuotanto päättyi keväällä 1999. Sen korvasi retrotyylisesti muotoiltu Rover 75, joka kehitettiin BMW:n johdon alaisena. 75 korvasi myös suuremman 800-sarjan.


title: Eeva Andersson

text: Eeva Katriina Andersson (s. 12. tammikuuta 1982 Helsinki) on suomalainen kirjailija. Hän on julkaissut fantasiaromaanin "Tiikerien tytär" (Jalava, 1998).


title: Eeva Andersson

text: Vuonna 2001 Andersson oli kirjoittamassa kirjaan jatko-osaa nimeltä "Viimeinen papitar", mutta se ei ole ilmestynyt.


title: Unión Española

text: Unión Española on chileläinen jalkapalloseura, joka on perustettiin 18. toukokuuta 1897 Santiago de Chilessä. Joukkue on pelannut kotiottelunsa vuodesta 1922 lähtien Santa Lauran -stadionilla, joka valmistui kyseisenä vuonna.


title: Unión Española

text: Joukkue on voittanut Chilen mestaruuden seitsemän kertaa, viimeisin vuodelta 2013. Joukkue on voittanut myös Copa Chilen neljä kertaa ja 1. divisioonan kerran: vuonna 1999.


title: Unión Española

text:
Primera División
Copa Chile
Primera División B


title: Janet Asimov

text: Janet Asimov (Janet Opal Jeppson, s. 1926) on yhdysvaltalainen psykoanalyytikko ja kirjailija. Janet Asimov alkoi kirjoittaa nuorten tieteiskirjallisuutta 1970-luvulla nimellä J. O. Jeppson. Hän oli naimisissa kirjailija Isaac Asimovin kanssa vuodesta 1973 aina Isaac Asimovin kuolemaan saakka 1992. He kirjoittivat yhdessä useita nuorille suunnattuja tieteiskirjoja, mukaan lukien "Norby"-sarjan.


title: Regina (juna)

text:
Regina (joskus "Crusaris Regina") on Ruotsissa käytössä oleva sähkömoottorijuna, jota Bombardier valmisti vuosina 2000–2013, mutta sitä mahdollisesti tullaan valmistamaan vielä lisää. Sitä liikennöivät muun muassa SJ, Tåg i Bergslagen, Västtrafik ja Transdev. Suurimman osan junista omistaa kalustoyhtiö AB Transitio. Junan suurin sallittu nopeus on tyypistä riippuen joko 180 km/h, 200 km/h tai 250 km/h. Nopeusajoissa 14. syyskuuta 2008 juna teki Ruotsin ennätykseksi 303 km/h. Junayksikössä on joko kaksi, kolme tai neljä vaunua. Kaikille istumapaikoille on sähköpistoke, lisäksi junissa on ilmastointi.
X55 eli SJ:n markkinointinimellään SJ 3000 paremmin tunnettu variaatio on Regina-junista uusin. Suunnittelunaikaisena työnimenä junaa kutsuttiin myös "SJ Alfaksi". SJ tilasi 20 nelivaunuista yksikköä toukokuussa 2018 täydentämään X2000-tarjontaa erityisesti hiljaisemmilla, mutta pitkillä reiteillä. Junien sisustus ja varustelu poikkeaakin muista Regina-junista. Yksiköt ovat käytössä ensisijaisesti reiteillä Uumaja–Sundsvall–Tukholma, Duved–Tukholma, Falun–Tukholma ja Uddevalla–Tukholma, joilta vapautunut X2000-kalusto siirrettiin liikennöimään Tukholmasta Göteborgiin ja Kööpenhaminaan.


title: Regina (juna)

text: Juna on teknisesti, kuten korin, telien ja sähkötekniikan osalta, pitkälti muiden Regina-junien kaltainen, mutta sisustuksessa ja värimaailmassa SJ on halunnut junan muistuttavan mahdollisimman paljon X2000-junia. X2000-junista poiketen 20 vuotta uudemmassa junassa on kuitenkin päädytty esimerkiksi puun käyttöön sisutuksessa ja kahteen vaunukohtaiseen WC:seen. Molempia juna markkinoidaan SJ-pikajunana (SJ Snabbtåg). Istuimet ovat Regina-junia soveltuvampia pitkille matkoille, ja juna on varustettu bistrolla, WLAN-verkolla ja matkustajainformaatiojärjestelmällä.


title: Regina (juna)

text: Junayksikkö on noin 107 metriä pitkä, painaa 60 tonnia ja on maksanut noin 25 miljoonaa kruunua. Siihen mahtuu 245 matkustaja, joista 64 Business-luokkaan. Junan sallittu huippunopeus on toistaiseksi 200 km/h, mutta on päivitettävissä teknisesti pienin muutoksin 250 km/h huippunopeuteen. X2000-junia tehokkaampien moottorien ja kevyemmän runkonsa ansiosta se kiihtyy merkittävästi nopeammin, mutta puuttuvan korikallistuksen takia se on mutkaisilla radoilla hitaampi. Toimivuutta talviolosuhteissa on parannettu suojaamalla kaikki junan alla kulkevat johdotukset lumelta ja jäältä.


title: Regina (juna)

text: Bombardier valmisti vaunukorit Saksan Görlitzissä, josta ne siirrettiin kuorma-autoilla viimeisteltäviksi Berliinin ulkopuolella sijaitsevassa Hennigsdorfiin. Vaunut ovat liian leveitä Saksan rataverkolle Berliinin ja Sassnitzin välistä rataosuutta lukuun ottamatta. Tämän jälkeen junat hinattiin Västeråsiin koeajoja varten ennen tilaajalle luovutusta.


title: Regina (juna)

text: Junien toimitus viivästyi yli vuodella. Ensimmäinen juna saapui Västeråsiin 7. elokuuta 2010, minkä jälkeen koeajot ja koulutus jatkuivat aina kevääseen 2011 saakka. Viivästymiset johtuivat pitkälti Ruotsissa uuden EU-laajuisen ERTMS-kulunvalvonta käyttöönottovaikeuksista ja yhteensopivuusongelmista Ruotsin vanhan kulunvalvontajärjestelmän kanssa. SJ kieltäytyi ottamasta junia vastaan ennen virheiden korjaamista; lopulta tammikuussa 2012 neljä ensimmäistä junayksikköä olivat liikennekelpoisia. Ensimmäiset vuorot ajettiin Sundsvallin ja Tukholman välillä 6. helmikuuta 2012.


title: Regina (juna)

text: SJ 3000 on ainoa Ruotsin kaukoliikenteessä käytettävä juna, joka soveltuu uudelle Botnian radalle ja sen ERMTS-kulunvalvontajärjestelmälle.


title: Regina (juna)

text: Koko tilauksen arvo oli 2,05 miljardia kruunua, eli yhden junayksikön hinnaksi muodostui 101 miljoonaa kruunua. SJ päätti jättää käyttämättä tilaukseen sisältyneen option lisäyksiköistä.


title: Philipp Franz von Siebold

text: Philipp Franz Balthasar von Siebold (17. helmikuuta 1796 – 18. lokakuuta 1866) oli saksalainen lääkäri, luonnontieteilijä ja japanologi. Hän aloitti uransa Saksassa, mutta päätyi Hollantiin ja sitä kautta sen siirtomaahan, nykyiseen Indonesiaan.


title: Philipp Franz von Siebold

text: Siebold opetti 1820-luvulla länsimaista lääketiedettä Japanissa. Opiskelijoiden joukossa oli Keisuke Ito. Siebold perehtyi samanaikaisesti paikalliseen luontoon; hän tutki laajalti alueen floraa ja faunaa.


title: Philipp Franz von Siebold

text: Palattuaan Eurooppaan vuonna 1830 Siebold alkoi julkaista matkoiltaan keräämiään kokoelmia. Myöhemmällä iällään hän saavutti mainetta johtavana Japanin asiantuntijana.


title: Philipp Franz von Siebold

text: Siebold palasi Japaniin vasta 1850-luvun lopulla. Hän kuoli Münchenissä 70-vuotiaana. Lukuisat Japanissa esiintyvät kasvit ovat saaneet tieteellisen nimensä juuri häneltä.


title: Mustisi

text: Mustisi tai Mustinen on Hajalan taajaamaan sulautunut kylä Länsi-Halikossa. Kylän pohjoisosa on mäkistä ja metsäistä ja eteläosa peltoa. Kylän halkaisevat Kuninkaantie ja rantarata, joiden varrelle asutus on kehittynyt.


title: Mustisi

text: Mustisi on paimiolainen uudisasutuskylä ja se kuului Paimion hallintopitäjään ja Piikkiön kihlakuntaan ennen vuoden 1865 kuntajakoa. Kylän kantatila on perustettu 1300-luvun jälkeen, ja siitä on ensimmäinen maininta 1560-luvulta. Taajama-alue kehittyi Hajalan rautatieaseman myötä 1900-luvun alussa.


title: Marjaana Aumasto

text: Marjaana Aumasto (s. 23. syyskuuta 1958 Virrat) on suomalainen kirjailija. Hän on opiskellut Helsingin yliopistossa kirjallisuutta, filosofiaa, sosiaalipsykologiaa sekä naistutkimusta ja valmistunut humanististen tieteiden kandidaatiksi. Hänen esikoisteoksensa, novellikokoelma "Kuningatar ja muita naisia", ilmestyi 1989. Teos oli ehdolla Runeberg-palkinnon saajaksi.


title: Austin Montego

text: Austin Montego on brittiläinen keskikokoinen sedan, jota valmisti British Leylandin ja sen seuraajien tytäryhtiö Austin Rover, vuodesta 1984 vuoteen 1994. Montego korvasi Morris Italin, ja näin British Leyland sai modernin kilpailijan Ford Sierralle ja Vauxhall Cavalierille.


title: Austin Montego

text: Tullessaan markkinoille Montegoa myytiin Austin- ja MG-merkeillä, mutta vuonna 1991 koko mallistoa myytiin Rover-merkin alla.


title: Austin Montego

text: Montego oli aluksi neliovinen sedan-versio projekti LC10:stä. Austin Maestro oli viisiovinen hatchback-versio. Projekti kuitenkin jakautui, "Montego"sta tuli projekti LM11 ja Maestrosta LM10. Montego perustui pidennetylle LC10-pohjalevylle. Montegon muotoilu oli täysin erilaista kuin Maestron, sillä Montegon suunnitteli David Bachen sijaan Roy Axe. Montegon ja Maestron myöhäinen ja alun perin ajateltua suurempi eriyttäminen aiheutti British Leylandin toiminnassa kustannusten nousua, aikataulujen viivästymistä ja kannattavuuden heikkenemistä.


title: Austin Montego

text: Myöhemmin markkinoille tuli kaksi farmariversiota, joista toinen, Countryman, oli seitsemänpaikkainen. Vuonna 1989 malli sai kevyen kasvojenkohotuksen. Vuonna 1994 Montegon korvasi Rover 600-sarja.


title: Austin Montego

text: Montego sai brittiläisessä "Which?"-kuluttajalehdessä hyvin kriittisiä arvioita. Sitä arvosteltiin vikaherkkyydestä, alitehoisesta moottorista, ohjaamomelusta, ajotuntumasta ja ohjauksesta verrattuna sen pääkilpailijoihin Vauxhall Cavalieriin ja Ford Sierraan. Vuonna 1985 myös Honda Accord nousi Montegon ohi "Which?"-lehden ”Best Buy” -listalle.


title: Keisuke Itō

text: Keisuke Itō (; 18. helmikuuta 1803 – 20. tammikuuta 1901) oli japanilainen lääkäri ja biologi. Hän opiskeli 1820-luvulla länsimaista tiedettä Philipp Franz von Sieboldin johdolla.


title: Keisuke Itō

text: Itō kehitti uransa aikana muun muassa erään rokotteen isorokkoa vastaan. Hän tutki laajalti myös Japanin floraa ja faunaa. "Rhododendron keiskei" -kasvi nimettiin hänen mukaansa.


title: Keisuke Itō

text: Itōsta tehtiin Tokion yliopiston professori vuonna 1888. Hän oli varsinkin aikansa mittapuilla äärimmäisen pitkäikäinen; hän eli lähes vuosisadan.


title: Michael Avallone

text: Michael Angelo Avallone (1924–1999 Yhdysvallat) oli tuottelias rikoskertomusten ja agenttitarinoiden kirjoittaja. Hän teki myös televisiosarjoihin ja elokuviin perustuvia romaaneja ja toimitti lehtiä. Avallone julkaisi yli 220 kioskikirjaa ja käytti ainakin neljäätoista salanimeä. Avallonelta on suomennettu yksi teos, muutama novelli ja salanimillä kirjoitettuja kioskikirjoja.


title: Hauhon vaakuna

text: Hauhon kunnanvaakuna on saanut aiheensa paavin hauholaisille vuonna 1329 antamasta pannasta. Kirkonkirous langetettiin pitäjälle sen jälkeen, kun sen asukkaat olivat kieltäytyneet suorittamasta kirkolle veroina neljää oravannahkaa.


title: Hauhon vaakuna

text: Vaakunan selitys on ”punaisessa kentässä neljä juoksevaa hopeaoravaa alatusten”. Vaakunan on suunnitellut Olof Eriksson, ja se vahvistettiin käyttöön 30. marraskuuta 1951.


title: Hauhon vaakuna

text: Vaakuna muuttui epäviralliseksi kotiseutuvaakunaksi vuonna 2009 Hauhon liityttyä Hämeenlinnaan.


title: Mistä tytöt tykkää

text: Mistä tytöt tykkää ("What a Girl Wants") on vuonna 2003 tehty komediaelokuva. Elokuvan on ohjannut Dennie Gordon.


title: Mistä tytöt tykkää

text: Yksinhuoltajaäitinsä kasvattama newyorkilaistyttö, 17-vuotias Daphne (Amanda Bynes) lähtee Englantiin tapaamaan isäänsä (Colin Firth), joka on tuttu vain vanhoista valokuvista ja äidin kertomuksista. Kun rehti ja konstailematon jenkkineito vapaine tapoineen ilmaantuu yläluokkaisen sukunsa kartanoon, ei kommelluksilta voida välttyä. Isän uusi morsian koppavine tyttärineen koettaa heitellä kapuloita Daphnen rattaisiin, mutta hyväsydäminen luonnonlapsi hurmaa ennen pitkää kankeat britit. Söpöä romantiikkaakin on tarjolla, kun kiva lontoolaispoika (Oliver James) ihastuu reipasotteisen neitoon ja kauan sitten eronneet isä ja äiti kohtaavat uudelleen.


title: John Stephenson

text: August John Stephenson (9. elokuuta 1923 Kenosha, Wisconsin – 15. toukokuuta 2015) oli yhdysvaltalainen näyttelijä, joka tunnetaan parhaiten lukuisista äänirooleistaan.


title: John Stephenson

text: Stephenson esiintyi ensi kerran televisiossa 1950-luvulla ja jatkoi useimmiten vierasesiintymisiään aina 1970-luvulle asti, jonka aikana hän vieraili sarjoissa, kuten Cavalcade of America, Treasury Men in Action, 77 Sunset Strip ja Bonanza. Hän oli myös vuosina 1979–1980 Päivien viemää saippuasarjassa Terry Gilbertin roolissa. Lisäksi Stephensonin teki pieniä rooleja elokuviin, kuten Hylynryöstäjät ("1955"), Kuolin tuhat kertaa ("1955"), Murrosikäisen kapina ("1956"), Yöllinen murha ("1957"), Nuoruuden huuma ("1957") ja Riemukupla rullaa taas ("1974").


title: John Stephenson

text: 1960-luvulla Stephenson siirtyi ääninäyttelemisen pariin, jolloin hänen ääntään kuultiin useimmiten aina 1980-luvulle asti Hanna-Barberan tuotamissa animaatiosarjoissa. Näihin lukeutuivat muun muassa Kiviset ja Soraset, Scooby-Doo, Where Are You!, Topi-katti, Kasper-kummitus, Jetsonit, Dynomutt, Dog Wonder ja Smurffit. Hän oli kuitenkin jo 1950-luvulla tehnyt muutamia radionäytelmiä. Huolimatta siitä, ettei Stephensonilla ollut monipuolinen äänivalikoima hänet siitä huolimatta palkattiin useisiin animaatioihin. Vuonna 1978 Stephenson toimi Tohtori Doomin äänenä The Fantastic Fourissa ja 1980-luvulla hän oli muun muassa Thundercrackerin äänenä The Transformersissa. 1990-luvulla ja 2000-vuosikymmenellä Stephenson teki pieniä äänirooleja vielä Hanna-Barberan, sekä Walt Disney Television Animationin ja Warner Bros. Animationin tuottamiin animaatioihin, kuten Pilipalipilotit, Varjoankka, Hollyrock-a-Bye Baby, The Flintstones Christmas in Bedrock ja Scooby-Doo.


title: Rover Metro

text: Metro oli pikkuauto, jota valmisti Austin Rover Group. Se esiteltiin 1980 nimellä Austin Mini Metro. Sen oli tarkoitus korvata Mini, ja se kehitettiin koodinimellä LC8.


title: Rover Metro

text: 18-vuotisen elämänkaarensa aikana Metrolla oli monta nimeä: Austin Metro, MG Metro ja Rover Metro. Se nimettiin uudelleen Rover 100-sarjaksi vuonna 1994. Myös pakettiautomallia valmistettiin, ensin nimellä Morris Metro ja myöhemmin nimellä Metrovan.


title: Rover Metro

text: Tullessaan markkinoille Metroa myytiin Austin-merkkisenä. Vuodesta 1982 Metroa oli saatavana myös urheilullisemmin varusteltuna MG Metro-versiona. Vuodesta 1990 vuoteen 1994 Metroa myytiin ainoastaan Rover-merkillä, jonka jälkeen se sai faceliftin ja uuden nimen Rover 100.


title: Rover Metro

text: Austin Metro oli Austin Roverin tuottoisin malli 1980-luvulla, kun taas isommat Maestro ja Montego menestyivät markkinoilla huonommin. Silti Metrokaan ei saanut järin hyviä arvosteluja mediassa. Vuonna 1988 kuluttajalehti "Which?" kirjoitti, ettei malli ole kahdeksan myyntivuotensa aikana mitenkään vakuuttanut paremmuuttaan. Lehti kehui sitä ”melko mukavaksi” ja ajo-ominaisuuksiltaan hyväksi, mutta moitti sitä sisämelusta, takaistuintilojen ahtaudesta, vika- ja ruostumisherkkyydestä sekä moottorin heikohkosta suorituskyvystä. Lehti piti kilpailijoita kuten Peugeot 205, Ford Fiesta ja Vauxhall Nova parempina vaihtoehtoina kuluttajille.


title: Rover Metro

text: Vaikka uusi Rover 200-sarja (joka esiteltiin 1995 ja oli pienempi kuin aikaisemmat 200-mallit) oli alun perin suunniteltu Metron korvaajaksi, sitä ei markkinoille tullessaan markkinoitu sellaisena. Rover 100:n tuotanto päättyi 1998, ja ironisesti alkuperäinen Mini, jonka korvaajaksi Metro oli tarkoitettu, säilyi tuotannossa vielä kaksi vuotta 100:n tuotannon loppumisen jälkeen. Varsinainen seuraaja Metrolle tuli vasta vuonna 2003 CityRoverin muodossa.


title: Rover Metro

text:
MG Metro oli englantilainen pikkuauto, josta Austin Rover kaavaili seuraajaa maineikkaalle Minille. Auton halvimmat perusmallit myytiin pääasiassa Englannin kotimarkkinoilla Austinin tuotemerkillä. Pienin moottorivaihtoehto, 998-kuutioinen työntötankomoottori, oli suoraa perintöä Minin keulalta.
Auton tehokkaammalla 1,3-litraisella moottorilla varustetut mallit myytiin Austinin sijaan MG:n merkillä.


title: Rover Metro

text:
Malliston huipulla oli 69 kW:n tehoinen MG Metro Turbo sekä B-ryhmän ralliautoksi rakennettu keskimoottorinen MG Metro 6R4, jolla oli ulkomuotoa lukuun ottamatta tuskin lainkaan yhtäläisyyksiä varsinaisiin tuotantomalleihin. Metro 6R4:n voimanlähteenä oli taka-akselin etupuolelle pitkittäin sijoitettu 3-litrainen V6, joka ns. luokitteluversiona tuotti varsin vaatimattomasti 220 hevosvoimaa. Toinen luokitteluversio,joka autosta rakennettiin, saatiinkin jo B-ryhmälle sopivammat 410 hevosvoimaa.
MG Metro 6R4 autoja valmistettiin FIA:n sääntöjen vaatimat 200 kappaletta.


title: Rover Metro

text: Austin Metro tuli myyntiin Suomessa keväällä 1983; ensimmäiset vientimaat olivat olleet Länsi-Saksa, Ranska, Italia ja Benelux-maat. Mallia edusti muitakin brittiautoja maahantuonut, Sisu-kuorma- ja linja-autoja valmistanut Oy Sisu-Auto Ab. "Tekniikan Maailman" testiryhmä antoi kiitosta Metron tavaratilan muuntelumahdollisuuksille, moottorin sitkeydelle matalilla kierroksilla, matkustamon valoisuudelle ja auton kokoon nähden suurille sisätiloille, mutta moitti vaihteensiirtoa ja suurta polttonesteen kulutusta. Suomessa myynnissä olleet mallit olivat perusmalli (L) ja suorituskykyisempi MG Metro ja saatavissa oli vain kolmiovinen kori. 1,3-litaisella moottorilla varustettu perusmalli maksoi 44 900 markkaa ja sen kanssa samassa hintaluokassa olivat mm. Nissan Micra, Fiat Uno, Suzuki Swift, Citroën Visa, Ford Fiesta ja Opel Corsa. MG Metro oli perusmallia 20 000 markkaa kalliimpi. Lupaavista lähtökohdista huolimatta Metron myynti Suomessa jäi vajaaseen kahteen- ja puoleensataan autoon. Suomen ajoneuvorekisterissä oli vuoden 1999 lopussa 101 Austin Metroa, jotka oli rekisteröity vuosina 1983–1987, ja lisäksi yksi vuonna 1984 rekisteröity MG Metro.


title: Tata

text: Tata on kaupunki Unkarissa Komárom-Esztergomin läänissä. Kaupungin asukasluku on 24 902 (vuonna 2009) ja pinta-ala 78,17 neliökilometriä. Wienin ja Budapestin välinen moottoritie ja rautatie kulkevat kaupungin alueen läpi.


title: Sirusho Harutyunyan

text: Sirusho (koko nimi Sirusho Harutyunyan, , s. 7. tammikuuta 1987 Jerevan, Armenia) on armenialainen laulaja. Hän edusti maataan vuoden 2008 Eurovision laulukilpailussa kappaleella "Qele Qele", sijoittuen neljänneksi.


title: Sirusho Harutyunyan

text: Sirusho esiintyi ensimmäisen kerran yleisölle Kanadassa seitsemänvuotiaana. Hän otti pianotunteja Sayat-Novan mukaan nimetyssä musiikkikoulussa ja nykyään hän opiskelee Jerevanin valtiollisessa yliopistossa.


title: Sirusho Harutyunyan

text: Sirushon ensimmäinen albumi "Sirusho" julkaistiin vuonna 1999, toinen "Sheram" 2005, kolmas "Hima" 2007 ja neljäs "Havatum em" vuonna 2010. Sirusho toimi vuoden 2007 Euroviisuissa Armenian pisteiden julkistajana.


title: Joseph Gerhard Zuccarini

text: Joseph Gerhard Zuccarini (10. elokuuta 1797 – 18. helmikuuta 1848) oli saksalainen kasvitieteilijä. Zucc. on hänestä kasvitieteellisissä julkaisuissa käytettävä nimilyhenne.


title: Joseph Gerhard Zuccarini

text: Zuccarini teki laajaa yhteistyötä Japanin floraa tutkineen Philipp Franz von Sieboldin kanssa. "Zuccarinia"-suku on nimetty hänen mukaansa.


title: Joseph Gerhard Zuccarini

text: Zuccarini työskenteli professorina Münchenin yliopistolla ja pääsi vuonna 1836 Münchenin kasvitieteellisen puutarhan konservaattoriksi. Hänen mukaansa on nimetty "Zuccarinia"-suku.


title: Mysłowice

text: Mysłowice on teollisuuskaupunki Sleesiassa Puolassa. Kaupungin asukasluku oli 75 037 vuonna 2015. Kaupunki on saanut kaupunginoikeudet jo 1360, joten se on yksi Sleesian vanhimmista kaupungeista. Mysłowice on merkittävä koulu- ja teollisuuskaupunki. Kaupunki on osa Ylä-Sleesian suurkaupunkialuetta.


title: Siemianowice Śląskie

text: Siemianowice Śląskie on teollisuuskaupunki Sleesian alueella eteläisessä Puolassa. Kaupungin pinta-ala on 25,50 km². Kaupungin asukasluku oli 68 634 vuonna 2015. Kaupunki muodostettiin kuntaliitoksella vuonna 1924 ja se sai kaupunkistatuksen vuonna 1932. Kaupunki on merkittävä teollisuuskeskus ja osa Ylä-Sleesian suurkaupunkialuetta.


title: Pyhäsalmen kaivos

text: Pyhäsalmen kaivos on maanalainen kaivos Pyhäjärvellä Pohjois-Pohjanmaalla. Sen omistaa kanadalainen First Quantum Minerals. Kaivoksen päätuotteita ovat kupari ja sinkki. Kaivos työllistää 212 henkilöä. Pyhäsalmen kaivos on Suomen suurin ja Euroopan syvin toimiva perusmetallikaivos. Kaivoksen rakentaminen aloitettiin 1959 ja se avattiin vuonna 1962. Ennakoitu sulkemisajankohta on vuonna 2019, mutta kaivos saattaa saada kahden vuoden lisäajan.


title: Pyhäsalmen kaivos

text: Pyhäsalmen kaivos on 1 445 metriä syvä ja syvimpiä tunnettuja paikkoja Euroopassa.


title: Pyhäsalmen kaivos

text: Kaivoksessa on maailman syvimmällä sijaitseva sauna. Matka hissillä kaivoksen pohjalle kestää kaksi ja puoli minuuttia. Kaivos kuuluu myös Euroopan nykyaikaisimpiin.


title: Pyhäsalmen kaivos

text: Kaivoksen omisti ennen Outokumpu, joka myi sen Inmet Mining Corporationille vuonna 2001. Vuonna 2013 kaivos siirtyi First Quantum Minerals Ltd:n omistukseen.


title: Pyhäsalmen kaivos

text: Oulun yliopisto on tehnyt Pyhäsalmen kaivoksessa maanalaisen fysiikan tutkimusta vuodesta 1997 lähtien. Parhaillaan sinne rakennetaan yhdessä Jyväskylän yliopiston, Venäjän tiedeakatemian ja Århusin yliopiston kanssa kosmista säteilyä tutkivaa EMMA-koetta.


title: Pyhäsalmen kaivos

text: Pyhäsalmen kaivos oli ehdolla Laguna-hankkeen neutriinoilmaisimen sijaintipaikaksi. Vuonna 2014 tehdyssä selvityksessä Pyhäsalmen kaivoksen todettiin olevan paras paikka Cernin hiukkasilmaisimelle, joka vastaanottaisi Sveitsistä Cernin hiukkastutkimuskeskuksesta maan kuoren läpi ammuttavia neutriinoita. 2016 Laguna-hanke peruuntui aiotussa muodossaan ja siirtyy mahdollisesti Yhdysvaltoihin.


title: Piekary Śląskie

text: Piekary Śląskie on kaupunki Sleesian voivodikunnassa Etelä-Puolassa. Kaupungin asukasluku oli 56 755 vuonna 2015. Nimenä kaupunki tunnetaan 1100-luvulta lähtien, mutta kaupunginoikeudet se sai vasta 1939. Piekary Śląskie on Ylä-Sleesian hengellinen keskus. Kaupunki on osa Ylä-Sleesian suurkaupunkialuetta.


title: The Flintstones: On the Rocks

text: The Flintstones: On the Rocks on vuonna 2001 televisiossa esitetty yhdysvaltalainen animaatioelokuva, joka perustuu Kiviset ja Soraset -animaatiosarjaan. Elokuvan ohjasivat Chris Savino ja David Smith. Sen käsikirjoittajina toimivat Cindy Morrow, Clay Morrow, Chris Savino ja David Smith. Pääosassa ääninäyttelivät Jeff Bergman ja Tress MacNeille sekä Kevin Michael Richardson, Grey DeLisle ja Frank Welker. Elokuva huomioitiin Annie-ehdokkuudella vuonna 2003.


title: The Flintstones: On the Rocks

text: Retun ja Vilman avioliitto on vakavassa tilanteessa, kun Vilma on kyllästynyt miehensä laiskuuteen ja itsekeskeisyyteen. Hän toivoo toisen häämatkan luksushotellissa palauttavan heidän suhteensa alkuvuosien tunteen. Sillä välin Retu miettii jälleen tekosyytä henkilökohtaiselle lomalle. Myöhemmin eräs varas onnistuu varastamaan harvinaisen timantin, jonka hän kuitenkin hukkaa, kun varkaan ja Vilman laukut sekoittuvat. Tämän seurauksena varas yrittää kosia turhautunutta Vilmaa saadakseen varastamansa timantin takaisin. Tämä saa Retun huolestumaan ja miettimään omaa käytöstään sekä tunteitaan Vilmaa kohtaan.


title: Trikkaus

text: Trikkaus (temppuilu) on näyttävä liikunnallinen laji, joka koostuu erilaisien taistelulajien, akrobaattisen voimistelun ja muiden vastaavien lajien näyttävimmistä tempuista, joista trikkaaja pyrkii tekemään mahdollisimman sulavan ja näyttävän kokonaisuuden käyttämällä erilaisia potkuja, voltteja ja kierteitä. Trikkaus on suhteellisen tuntematon laji maailmalla, mutta esimerkiksi musiikkivideoilla ja tanssiesityksissä näkee usein erilaisia trikkaukseen kuuluvia liikkeitä, ja joissain tapauksissa myös trikkaamisen tapaan liikesarjojen (puhekielessä "combojen") muodossa. Liikesarjojen tekeminen erottaa usein myös trikkauksen muista lajeista, joihin kuuluu samankaltaisia liikkeitä. (mm. Trikkaukseen usein sekoitetut Free running ja Parkour joiden yhteys trikkaukseen on todellisuudessa yhtä hatara kuin esimerkiksi lumilautailuun).


title: Trikkaus

text: Trikkaus syntyi 1980-luvun lopun ja 1990-luvun alun yhdysvaltalaisessa (sport)karate-piireissä. Tätä taistelulajia harrastavat ja kilpailijat alkoivat keksiä ja liittää muiden lajien akrobaattisia liikkeitä synnyttäen nähtävyyttä liikesarjoihinsa.


title: Trikkaus

text: Trikkauksessa alkoi syntyä uusia liikkeitä, kun muun muassa Jon Valera, Mike Chat ja Chris Devera alkoivat ottaa liikkeitä breakdancesta ja capoeirasta. Kyseiset henkilöt laittoivat 1990-luvun lopussa tempuistansa videoita nettiin, ja trikkaus alkoi jo selvästi erottua taistelulajeista, luoden tavallaan alalajin niistä, jotka löysivät videot netistä ja alkoivat omin avuin harjoittelemaan liikkeitä. (usein yksin omalla takapihallaan, mistä tulee vanhahko nimitys "takapihatrikkaus") Näihin aikoihin syntyivät myös Bilang.com ja trickstutorials.com, jotka ovat käytännössä levittäneet trikkauksen maailmalle yhdessä YouTuben kanssa, joka mahdollisti trikkausvideoiden jakamisen helposti ja nopeasti laajalle yleisölle.


title: Trikkaus

text: Nykyään suurin osa trikkaajista koostuu näistä itseoppineista takapihatrikkaajista, jotka löysivät lajin netistä ja innostuivat harjoittelemaan sitä. Trikkaukseen ei käytännössä ole minkäänlaista opetusta tarjolla, paitsi internetistä löytyvät tutoriaalit. Muutamia poikkeuksia löytyy toki erilaisten trikkaus/akrobatiakurssien muodossa eri puolilla maailmaa, myös Suomessa trikkauksen uranuurtaja Team Unito tekee aktiivista työtä trikkauksen parissa.


title: Trikkaus

text: Useat maailmanluokan trikkaajat ovat entisiä (ja myös nykyisiä) NASKA:n Sport Karate -kilpailijoita, mikä tekee heistä ikään kuin trikkauksen eteenpäin viejiä ja tyylillisesti esimerkillisiä trikkaajia. Esimerkkinä lajin huipuista Amerikassa asuvat Anis Cheurfa, Jeremy Marinas ja Daniel Graham jotka harjoittelevat vuonna 2009 avatussa The White Lotus Martial Arts Centerissä, joka on tavallaan trikkauksen Hollywood.


title: Trikkaus

text: Tampereella sijaitseva Nääshalli on toiminut Suomen trikkaajien käytössä vuodesta 2002, jolloin trikkaus rantautui Suomeen. Tampereelta on maailmalle noussut myös Team Unito ja sen kasvatit Vellu Saarela sekä Riku Rikkonen. Team Unito järjestää suurimmat trikkaustapahtumat ja -gatheringit Suomessa. Syksyllä 2011 Unito osallistui Talent Suomi -kilpailuun ja vuonna 2015 Voitolla Yöhön -kilpailuun. Uniton kädenjälki näkyy myös Tampere-talossa pääsiäisenä 2015 ensi-iltansa saaneessa Parsifal-esityksessä, maailman ensimmäisessä trikkaukseen perustuvassa spektaakkelissa.


title: Trikkaus

text: Muita tunnettuja trikkaajia Suomessa ovat muun muassa Elmeri Rantalainen, Johan Kirsilä ja Johannes Anttila.


title: Trikkaus

text: Laji on koko ajan yhä suositumpi. Harrastajat järjestävät kerran, pari vuodessa kokoontumisia, gatheringejä tai miittejä, kuten trikkaajat itse sanovat. Aamulehden artikkelissa Vellu kommentoi "Aluksi miitissä saattoi olla kymmenen trikkaajaa, ja siinä olivatkin melkein koko Suomen trikkaajaat. Nyt viikonlopun miitissä tapaa satakin harrastajaa."


title: Trikkaus

text: Vellu Saarelan haastattelussa Helsingin Sanomien NYT-liitteessä kerrottiin että trikkaus muistuttaa kulttuuriltaan paljon skeittaamista. Virallista järjestötoimintaa tai kursseja ei ainakaan vielä ole. Temppuja kuvataan ja pannaan muiden arvioitavaksi nettiin. "Nettiyhteisö päättää, kuka on kovin trikkaaja. Kisoja on vähemmän."


title: Trikkaus

text: Poiketen muista lajeista, trikkauksessa itsessään ei ole mitään virallisia sääntöjä. Käytännössä trikkaaja voisi tehdä ihan minkä tahansa tempun ja kutsua sitä trikkaukseksi, mutta ajan myötä trikkaukseen on syntynyt jo tietynlainen temppurepertuaari, johon on vakiintuneet tietyt perustemput kuten esimerkiksi Peruspotkut(roundhouse, hook, yms.), Tornado kick, 540 Kick, Aerial, Takaperinvoltti, Cheat 720 Kick, 360 Crescent, B-twist, Gainer ja Korkki.


title: Trikkaus

text: Jokainen trikkaaja harjoittelee temppujaan eri tavalla ja tekee temppunsa eri tavalla. Myös trikkauksen tarkoituksena on, että jokainen tekee asiat omalla tavallaan ja luo siten monimuotoisuutta trikkaukseen. Toinen voi harjoitella enemmän taistelulajien potkuja kun toinen pitää enemmän voimistelun volteista tai kierteistä. Kuten Aatu Keränen asian ilmaisi Ylä-Kainuun lehdessä "Tämä on siitä mukava laji, että jokainen trikkaaja tekee omaa tyyliään".


title: Trikkaus

text: "Viisi vuotta sitten (Vellu) Saarela ei tiennyt trikkauksesta mitään. Sitten naapurissa asuva kaveri näytti netistä videon, joissa miehet tekivät hurjia voltteja ja akrobatiatemppuja. Poika katsoi temppuja haltioissaan, ja ajatteli, että nuo hänenkin on pakko oppia. Netistä löytyi lisää videoita, joiden hyppyjä 12-vuotias lähti rohkeasti harjoittelemaan lumihankeen parin kaverinsa kanssa." (Aamulehti 15.01.2010)


title: Trikkaus

text: Yleensä trikkaajat ovat lähes kokonaan oppineet liikkeet katsomalla videoita, analysoimalla, pohtimalla ja katsomalla muiden tekemiä avustusvideoita, tutoriaaleja. Myös usein kysytään erilaisilta trikkausfoorumeilta apua jos jokin temppu ei ota sujuakseen. Usein trikkauksen harjoitteleminen tapahtuu myös pienissä porukoissa, koska yhdessä on aina mukavampaa, mutta toisinaan trikkaajat harjoittelevat yksinään. Trikkaukseen on olemassa erilaisia seuroja.


title: Trikkaus

text: ""Aloituskynnys voi olla suuri, jos taustalla ei ole akrobaattista taustaa tai dynaaminen liikunta on vierasta. Alussa tehdään todella yksinkertaisia juttuja ja kestää pitkään, ennenkuin päästään näyttävämpiin temppuihin"" sanoo Aatu Seppänen Ylä-Kainuun haastattelussa.


title: Trikkaus

text: Trikkaus itsessään on jo hyvää harjoitusta, mutta usein varsinkin alkuvaiheilla tarvitsee runsasta venyttelyä (myös kevyt potkiminen käy aktiivisesta venyttelystä ja on myös lisäksi hauskaa, kunhan muistaa myös passiiviset venytykset). On myös tärkeä venytellä hyvin joka trikkauskerran (puhekielessä "trikkisession") aluksi ja tehdä hyvät alkuverryttelyt välttääkseen loukkaantumiset ja myöhemmin ilmenevät vaivat esimerkiksi lonkissa ja nivusissa, jotka pystyy välttämään pelkillä pienillä venyttelyillä. Trikkaukseen liittyy myös läheisesti loukkaantumisriski. Tuoreilla trikkaajilla loukkaantumiset ovat lähinnä pieniä revähdyksiä ja eri ruumiinosien kipeytymistä, kun on tottumaton uusiin liikkeisiin ja lihakset vasta kehitysvaiheessa, totta kai on tärkeää pitää järki kädessä ja edetä varovasti uusiin liikkeisiin välttääkseen suuremmat loukkaantumiset. Kokeneet trikkaajat ovat usein oppineet epäonnistuessaan laskeutumaan ("ländäämään", tai tässä tapauksessa "cräshäämään" koska kyseessä on epäonnistuminen) temput pehmeämmin kuin aloittelija, mutta parhaiten loukkaantumiset välttää tietämällä omat rajansa. Trikkauksessa voi myös pidemmän päälle saada ikäväksi seuraksi rasitusvammoja kuten "hyppääjän polven", minkä takia on myös tärkeä kuunnella omaa kehoaan ja lopettaa sen rasittaminen kun se niin pyytää, mikä on toki tärkeää kaikessa urheilussa.


title: Pellekaija Pum ja Varaventtiili

text: Pellekaija Pum ja Varaventtiili on MTV3 ja MTV Juniori -kanavilla esitetty 10-osainen lastenohjelma, jossa Pellekaija Pum -orkesteri valistaa turvallisuusasioissa ja laulaa ja soittaa elävää musiikkia. Ohjelmaa esitettiin 1. tammikuuta 2008 lähtien. Sen käsikirjoittajat ovat Pekka Tonttila ja Tuula Tonttila.


title: Michael Redgrave

text: Sir Michael Scudamore Redgrave, CBE, (20. maaliskuuta 1908 Bristol, Englanti – 21. maaliskuuta 1985 Buckinghamshire, Englanti) oli brittiläinen näyttelijä.


title: Michael Redgrave

text: Redgrave teki merkittävän teatteriuran Britanniassa. Hänellä oli monia Shakespeare-rooleja. Maineikas on erityisesti rooli Tšehovin "Vanja-enossa" (1962). Hän esiintyi myös New Yorkin Broadwaylla.


title: Michael Redgrave

text: Redgraven ensimmäinen elokuvapäärooli oli Alfred Hitchcockin elokuvassa "Nainen katoaa" (1938). Yhdysvalloissa hän debytoi vuonna 1947 Dudley Nicholsin elokuvassa "Mourning Becomes Electra" (perustuu O’Neillin näytelmään "Murheesta nousee Elektra"). Yhteensä Redgrave esiintyi ainakin 70 elokuvassa vuosina 1936−1975.


title: Michael Redgrave

text: Redgrave kirjoitti neljä kirjaa, joista 1983 ilmestynyt "In My Mind’s Eye" oli omaelämäkerta.


title: Michael Redgrave

text: Redgrave aateloitiin vuonna 1959. Hän kuoli Parkinsonin tautiin juuri 77 vuotta täytettyään.


title: Michael Redgrave

text: Redgraven vanhemmat olivat Roy Redgrave (1871−1922) ja Margaret Scudamore (1884−1958). He kumpikin olivat näyttelijöitä. Redgrave ei oppinut tuntemaan isäänsä, joka lähti Australiaan luodakseen uran mykkäelokuvassa.


title: Michael Redgrave

text: Biseksuaali Redgrave meni naimisiin näyttelijä Rachel Kempsonin (1910−2003) kanssa vuonna 1935. Avioliitto päättyi Redgraven kuolemaan puoli vuosisataa myöhemmin. Pariskunnan kaikista kolmesta lapsesta − Vanessasta, Corinista ja Lynnistä − tuli näyttelijöitä. Myös seuraavassa polvessa on neljä näyttelijää: Natasha ja Joely Richardson, Jemma Redgrave sekä Carlo Nero. Redgraven suku tunnustetaan yhdeksi Britannian merkittävistä näyttelijäsuvuista.


title: Jean Froissart

text: Jean Froissart (noin 1337 – noin 1405) oli ranskalainen keskiajan kronikoitsija. Hänen tekstinsä kattavat vuosien 1322–1400 historiaa; niissä käsitellään muun muassa satavuotisen sodan kehitystä.


title: Jean Froissart

text: Froissart työskenteli Edvard III:n puolison Hainaultin Filipan alaisuudessa aina tämän kuolemaan vuonna 1369.


title: Jean Froissart

text: Vaikka Froissart antoi jälkipolville runsaasti tietoa ajastaan, hänen omista elämänvaiheistaan ei tiedetä juurikaan.


title: Teresie World Company

text: Teresie World Company (lyhenne TWC) on hyväntekeväisyysjärjestö. Sen perusti Teresie Greyworld Venäjällä käydessään vuonna 2005. TWC keskittyy pääasiassa Venäjän katulapsien auttamiseen ja sen päätoimipiste sijaitsee Vladivostokissa Venäjällä. TWC:n päätoimihenkilöihin kuuluvat Teresie Greyworldin lisäksi Monica Shakehawk, Hayley D'Anc ja Dmitry Boldlin. TWC kerää rahaa muun muassa useilla konserteilla ja myyjäisillä.


title: Hainaultin Filippa

text: Hainaultin Filippa (24. kesäkuuta 1311 – 15. elokuuta 1369) oli Englannin kuninkaan Edvard III:n puoliso 24. tammikuuta 1328 alkaen. Filippa oli alankomaalaisen Hainaultin kreivin tytär.


title: Hainaultin Filippa

text: Filippa synnytti toistakymmentä lasta, joista yksi oli Edvard Musta prinssi. Hän kuoli ödeeman kaltaiseen tautitilaan 58-vuotiaana.


title: Rover 800-sarja

text: Rover 800 on suuri, ylellinen auto, jonka Austin Rover Group esitteli 1986. Sitä myytiin myös Sterling-nimellä Yhdysvalloissa. Aluksi sitä oli saatavana ainoastaan sedanina; Fastbackiksi kutsuttu liftback-versio tuli markkinoille vuonna 1988.


title: Rover 800-sarja

text: Rover 800 suunniteltiin korvaajaksi Rover SD1-mallille. Auton suunnittelu alkoi 1981 yhteistyössä Hondan kanssa. 800-sarjasta käytettiin koodinimeä XX; Hondan vastaava malli oli Honda Legend, koodinimeltään HX. Kehitys tapahtui sekä Roverin Canleyn että Hondan Tochigin kehityskeskuksissa. Euroopan markkinoille Legendit valmisti Austin-Rover samalla linjalla 800-sarjan kanssa entisellä Morriksen tehtaalla Cowleyssa, Oxfordshiressa. Yhdysvaltain markkinoille tarkoitetut Acura Legendit valmistettiin Japanissa.


title: Rover 800-sarja

text:
Vuoden 1992 alussa 800 uudistui koodinimen R17 alla. Malli sai perinteisen Rover-maskin ja kurvikkaammat muodot. Uudelleenmuotoilua rajoitti se, että autossa jouduttiin säästösyistä käyttämään mm. aiempaa ovirakennetta.
Myöhemmin samana vuonna esiteltiin myös kaksiovinen coupé-malli. Se oli alun perin kehitetty Amerikan markkinoille mutta sitä ei koskaan myyty siellä, koska Rover vetäytyi USA:n markkinoilta vuotta ennen coupén julkaisua. Autoa kuitenkin myytiin muille vientimarkkinoille. Coupé-malli viimeisteltiin 80-prosenttisesti käsin.
Auto sai vielä vuonna 1996 kevyen faceliftin, ja vuonna 1999 sen korvasi hieman pienempi Rover 75.


title: Transsendentaalinen teologia

text: Transsendentaalinen teologia on Immanuel Kantin käyttämä käsite, jonka avulla hän jaotteli teologian aloja. Kantin ajattelussa ontologinen todistus ja kosmologinen todistus kuuluvat transsendentaaliseen teologiaan ontoteologiana ja kosmoteologiana, ja teleologinen todistus ("fysiko-teologia") ja hänen kannattamansa moraaliteologia puolestaan luonnolliseen teologiaan.


title: Logiikkasynteesi

text: Logiikkasynteesi tarkoittaa elektroniikan suunnitteluautomaation () osa-aluetta, jossa digitaalipiirin käyttäytymistä kuvaava abstrakti malli muunnetaan mahdollisimman automaattisesti esimerkiksi logiikkaporteista tai suuremmista logiikkalohkoista koostuvaksi fyysisesti toteuttamiskelposeksi toteutukseksi. Koska mikropiirien monimutkaisuus kasvaa Mooren lain mukaisesti, suunnittelukapasiteettia lisäävä logiikkasynteesi on nykyään tärkeä osa digitaalisuunnittelua. Logiikkasynteesin ansiosta voidaan automaattisesti suorittaa useat työläät suunnitteluvaiheet, jotka ennen jouduttiin tekemään käsin. Jotta suunnittelun tuottavuus pysyisi samana vaikka kompleksisuus kasvaa, on synteesin lähtökohtana olevaa abstraktiotasoa pyritty kasvattamaan. Tällöin suunnittelijat pystyvät keskittymään yhä suurempiin kokonaisuuksiin.


title: Logiikkasynteesi

text: Yleensä laitteistosynteesin lähtökohtana on laitteistokuvauskielellä kirjoitettu malli. Synteesityökaluksi kutsuttua ohjelmistoa käyttämällä tätä mallia muokataan enemmän tai vähemmän automaattisesti kohti kuvausta, joka voidaan fyysisesti toteuttaa käytössä olevalla piiritekniikalla. Vaiheiden välillä voidaan muun muassa arvioida täyttyvätkö pinta-alalle, tehonkulutukselle, ajoituksille ja suorituskyvylle asetetut vaatimukset, ja verifioida piirin toiminta käytössä olevien tarkentuvien toteutukseen liittyvien tietojen valossa. Synteesityökalut ovat yleensä monimutkaisia, ja käyttäjä pystyy antamaan työkalulle ohjeita esimerkiksi siitä minkälaisia ominaisuuksia työkalun tulisi pyrkiä optimoimaan (esimerkiksi pinta-ala, nopeus) ja mitkä lohkot ovat kaikkein kriittisimpiä. Piiriteknologiaan liittyvä teknologiakirjasto kertoo työkalulle minkälaiset rakenteet ovat fyysisesti toteutettavissa. Mukaan voidaan liittää myös kolmannelta osapuolelta ostettuja IP-lohkoja(). Synteesityökalusta voidaan lopulta saada ulos esimerkiksi piirustukset ASIC-piirille, tai ohjelmointitiedosto ohjelmoitavalle logiikkapiirille () kuten FPGA:lle.


title: Li Houzhu

text: Li Yu eli Li Houzhu (; 937–978) oli kiinalainen runoilija ja valtiomies. Hän toimi eteläisen Tangin hallitsijana Song-dynastian vuosina 961–975.


title: Li Houzhu

text: Nykypäiviin on säilynyt muutama kymmenen sellaista tekstiä, joiden oletetaan melkoisella varmuudella olevan Li Houzhun tuotantoa.


title: Li Houzhu

text: Li Houzhu myrkytettiin. Hänestä tehtiin postuumisti Wun prinssi.


title: Li Yu

text: Li Yu on:


title: Oxfam

text: Oxfam on Oxfordissa, Englannissa perustettu lähinnä kehitysapuun keskittyvä hyväntekeväisyysjärjestö, joka on levinnyt maailmanlaajuiseksi ja toimii 98 maassa. Oxfamin lähettiläinä ovat toimineet muun muassa näyttelijä-malli Helena Christensen, näyttelijät Gael Garcia Bernal ja Helen Mirren, Coldplay-yhtye sekä rauhannobelisti Desmond Tutu.


title: Oxfam

text:
Vuoden 2014 tammikuussa Oxfam julkisti laajalti uutisoidun raportin jossa todettiin että maailman 85 rikkainta ihmistä ovat vauraampia kuin maailman koko köyhempi puolisko. Vuoden 2016 julkaistussa uudessa raportissa todettiin rikkaimpien varallisuuden lisääntyneen viidessä vuodessa jopa 44 prosenttia niin, että vain 65 rikkainta omistaa yhtä paljon kuin koko maailman köyhempi puolisko, eli 3,5 miljardia ihmistä yhteensä. Köyhimpien varallisuus oli samana ajanjaksona vähentynyt yhteensä biljoonan dollarin verran.
Se toimii kolmella tavalla:


title: Oxfam

text: Oxfam perustettiin vuonna 1942, ja sen ensimmäinen tavoite oli saada liittoutuneet tekemään poikkeus kauppasaartoon, jotta natsien valloittamaan Kreikkaan olisi voitu toimittaa ruoka-apua.


title: Oxfam

text: Vuodesta 1948 alkaen Oxfamilla on ollut käytetyn tavaran myymälöitä, joissa se myy lahjoitustavaraa toimintansa rahoittamiseksi. Britannian Oxfamin tuloista kolmannes tulee näistä myymälöistä, kolmannes yksityisiltä lahjoittajilta ja kolmannes hallituksen, Euroopan unionin ja YK:n järjestöjen avustuksista.


title: Oxfam

text: Helsingin Sanomien mukaan Oxfamin köyhyysraportti oli kohtuuton ja turvautui osatotuuksiin. Järjestön moittima talousliberalismi on nostanut äärimmäisestä köyhyydestä satoja miljoonia ihmisiä. Luultavasti talouskasvu on tehnyt enemmän hyvää kuin kehitysapu: nälästä kärsiviä oli 2015 puolet vähemmän kuin vuonna 1990. Lapsikuolleisuus ja lukutaidottomuus vähenivät ja äärimmäinen köyhyys romahti.


title: Oxfam

text: Vuoden 2018 tuli julkisuuteen, että monet Oxfamin työntekijät olivat ostaneet seksiä Haitissa vuonna 2010 ja Tshadissakin


title: Oxfam

text:
Juhlissa saattoi olla mukana alaikäisiäkin prostituoituja. Oxfam ei varsinaisesti kiellä prsotituoitujen käyttöä, mutta kehottaa välttämään tätä. Oxfam suoritti asiasta sisäisen tutkinnan vuonna 2011ja erotti neljä työntekijäänsä ja kolme erosi. Mutta The Times jne syyttivät Oxfamia siitä, ettei se varoittanut muita avustusjärjestöjä erotetuista työntekijöistä ja että se salaili työntekijöidensä epäeettistä käytöstä.
Tämä johti
alussa ainakin varajohtajan eroon. Iso-Britannia ja Eu uhkaisvat katkaista järjestön rahoituksen.


title: Heinolan maalaiskunnan vaakuna

text: Heinolan maalaiskunnan vaakuna on saanut aiheensa vuonna 1934 Tuusjärven kylästä Viikinäisistä löydetystä reenjalaksesta. Jalas on ajoitettu 9000 vuoden ikäiseksi, ja se on tiettävästi maailman vanhin säilynyt reenjalas maailmassa. Jalas on näytteillä Kansallismuseossa Helsingissä.


title: Heinolan maalaiskunnan vaakuna

text: Vaakunan selitys on ”punaisessa kentässä paaluittain kaksi reenjalasta, joita yhdistää kaksi päällikkäistä poikkipuuta; kaikki hopeaa”. Vaakunan on suunnitellut Kaj Kajander, ja se vahvistettiin käyttöön 1. lokakuuta 1968. Vaakuna muuttui epäviralliseksi 1997 Heinolan maalaiskunnan ja Heinolan kaupungin kuntaliitoksen yhteydessä.


title: Zauvijek volim te

text: Zauvijek volim te () on Montenegron euroviisukappale vuodelta 2008. Kappaleen esittää Stefan Filipović. Kappaleen ensiesitys tapahtui 8. maaliskuuta 2008, jolloin Filipović esitti kappaleen ensimmäistä kertaa julkisesti. Kun 17. maaliskuuta 2008 arvottiin esiintymisnumero, sai Montenegro ensimmäisen esiintymispaikan semifinaalissa. Kappale kilpaili ensimmäisessä semifinaalissa 20. toukokuuta 2008, mutta ei selvinnyt finaaliin.


title: Sterling (automerkki)

text: Sterling oli automerkki, jolla ARCONA, Austin Rover Cars Of North America myi autoja Yhdysvaltain ja Kanadan markkinoilla 1987–1992, Roverin ollessa yhteistyössä Hondan kanssa. Ainoa Sterling-malli oli 800-sarja, joka oli uudelleen nimetty ja amerikkalaiseen makuun sopivaksi muokattu Rover 800-sarja.


title: SM-koris-kausi 2000–2001

text: Kausi 2000–2001 oli 61. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Espoon Honka, jolle Suomen mestaruus oli seuran historian kolmas. Runkosarjan voittanut Pyrbasket voitti hopeaa ja Namika Lahti pronssia.


title: René Cattarinussi

text: René Cattarinussi (s. 12. huhtikuuta 1972 Tolmezzo) on italialainen entinen ampumahiihtäjä.


title: René Cattarinussi

text: Cattarinussi saavutti ensimmäisen arvokisamitalinsa saavutettuaan pronssia sprintistä Ruhpoldingin MM-kilpailuissa 1996. Ampumapaikat puhtaasti selvittänyt Cattarinussi hävisi yhden sakon pystypaikalta ampuneelle Vladimir Dratševille 38,7 sekuntia. Hopealle sijoittunut Viktor Maigurov selvitti ammunnan puhtaasti - kukisti Cattarinussin 29 sekunnilla ja hävisi Dratšoville 9,7 sekuntia.


title: René Cattarinussi

text: Seuraavissa MM-kilpailuissa Brezno-Osbrliessä hän saavutti hopeaa Ruhpoldingin tapaan sprinttikilpailusta. Cattarinussi ampui yhden sakon makuupaikalta - hän hävisi ampumapaikat puhtaasti selvittäneelle voittajalle, maanmiehelleen Wilfried Pallhuberille 16,8 sekuntia. Pronssimitalisti Oleg Rytšenkov ampui kaksi ohi pystypaikalta - hävisi voittaja Pallhuberille 18,3 sekuntia ja Cattarinussille 1,5 sekuntia. Samoissa kisoissa hän hiihti avausosuuden Italian viestijoukkueessa, joka sai pronssia.


title: René Cattarinussi

text: Holmenkollenin MM-kilpailuissa 2000 Cattarinussi saavutti pronssia, tälläkin kertaa sprintistä. Puhtaasti ampunut Cattarinussi hävisi yhden sakon ampuneelle voittajalle Frode Andresenille 19,2 sekuntia - hopealle sijoittunut Pavel Rostovtsev ampui Cattarinussin tapaan ampumapaikat puhtaasti - voitti Cattarinussin 9,7 sekunnilla ja hävisi voittajalle 9,5 sekuntia.


title: René Cattarinussi

text: Seuraavana vuonna Pokljukan MM-kisoissa hän saavutti jälleen sprinttihopeaa. Hän hävisi maailmanmestari Pavel Rostovtseville 46,6 sekuntia - molemmat selvittivät ampumapaikat ilman sakkokierroksia. Yhden sakon makuupaikalta ampunut pronssimitalisti Halvard Hanevold hävisi voittajalle 47,9 sekuntia - Cattarinussille vain 1,3 sekuntia.


title: René Cattarinussi

text: Olympialaisiin Cattarinussi osallistui kahdesti: Naganoon 1998 ja Salt Lake Cityyn 2002 - parhaana sijoituksensa Naganon viestikisan yhdeksäs sija - henkilökohtaisesti Salt Lake Cityn takaa-ajokilpailun kahdeskymmenes sija.


title: René Cattarinussi

text: Maailmancupissa Cattarinussi voitti urallaan kaksi osakilpailua: sprinttikilpailun Anterselvassa kaudella 1998–1999 ja yhteislähtökilpailun Hanti-Mansijskissa kaudella 1999-2000. Neljän henkilökohtaisen MM-mitalin lisäksi hän sijoittui maailmancupin palkitosijalle viisi kertaa. Hän voitti maailmancupin kokonaiskilpailun kaudella 1993-1994.


title: Hypostaasi

text: Hypostaasi voi tarkoittaa seuraavia asioita:


title: Taizong

text: Zhao Kuangyi eli Song-dynastian keisari Taizong (20. marraskuuta 939 – 8. toukokuuta 997) oli Song-dynastian keisari Kiinassa vuodesta 976. Häntä edelsi hänen veljensä, keisari Taizu.


title: Taizong

text: 997 kuollutta Taizongia () seurasi hänen poikansa Zhenzong.


title: Hypostasia

text: Hypostasia voi tarkoittaa seuraavia asioita:


title: Amira Casar

text: Amira Casar (s. 1. heinäkuuta 1971) on ranskalainen näyttelijä. Hän oli 1990-luvun lopussa ehdolla César-palkinnon saajaksi.


title: Amira Casar

text: Elokuvia, joissa Casar on esiintynyt, ovat muiden muassa "La Vérité si je mens!" (1997), "Minä myös" (1999), "Sylvia" (2003), "Himon anatomia" (2004) ja "Peindre ou faire l'amour" (2005).


title: Victor Jacquemont

text: Venceslas Victor Jacquemont (8. elokuuta 1801 – 7. joulukuuta 1832) oli ranskalainen kasvitieteilijä ja geologi. Hän lähti vuonna 1828 Intiaan, jossa hän asui kuolemaansa saakka.


title: Victor Jacquemont

text:
Useita kasveja on nimetty Jacquemont'n mukaan, esimerkiksi himalajankoivun alalaji "Betula utilis" var. "jacquemontii"
ja Suomessakin koristekasvina kasvatettu "Arisaema jacquemontii".


title: A Pup Named Scooby-Doo

text: A Pup Named Scooby-Doo on yhdysvaltalainen Hanna-Barberan tuottama animaatiosarja. Alun perin sarjan loi myöhemmin Animaanisista tuttu Tom Ruegger ja siitä tuotettiin yhteensä 29 jaksoa, jotka esitettiin vuosien 1988–1991 aikana.


title: A Pup Named Scooby-Doo

text: Sarja jatkoi alkuperäisen Scooby-Doo, Where Are You! sarjan tapaan Scooby-Doon ja mysteeripoppoon seikkailuja mysteereiden ratkomisessa, mutta tällä kertaa hahmot olivat lapsia teini-ikäisten sijaan. Ääninäyttelijöistä ainoastaan Casey Kasem ja Don Messick jatkoivat hahmojensa rooleissa, kun taas muut päähahmot saivat uudet äänet. Alun perin Fred Jonesin äänenä ollut Frank Welker vieraili sarjassa Fredin setänä Eddie Jonesina. Sarja oli samalla viimeinen kerta jossa Scooby-Doon alkuperäisenä äänenä toiminut Don Messick oli mukana.


title: Taidekasvatus

text: Taidekasvatus on oppimisen ja opettamisen ala, joka keskittyy taiteen ilmiöihin. Kuvataideopettaja koulussa on tunnetuin taidekasvatusalan ammatti, mutta taidekasvatuksen ammattilaisia työskentelee myös muun muassa museoissa ja viestintäaloilla ja taiteen perusopetuksessa.


title: Taidekasvatus

text: Suomessa voi opiskella kuvataidekasvatusta ja saada kuvataideopettajan pätevyyden Lapin yliopiston taiteiden tiedekunnassa ja Aalto-yliopiston taiteiden ja suunnittelun korkeakoulussa. Lisäksi taiteilijat voivat hankkia pedagogisen pätevyyden monissa paikoissa, kuten Taideyliopistossa, Aalto-Yliopiston Taiteiden ja suunnittelun korkeakoulussa ja Lahden muotoiluinstituutissa.


title: Taidekasvatus

text: Lisäksi Jyväskylän yliopiston Taiteen ja kulttuurin tutkimuksen laitoksella voi opiskella taidekasvatusta teoreettisempana ja muitakin taiteita kuin kuvataidetta käsittelevänä. Koulutus painottuu myös visuaalisen kulttuurin ilmiöihin. Tämä oppiaine ei kuitenkaan anna pätevyyttä toimia peruskoulun ja lukion kuvataiteen opettajana. Pätevyyden muun oppilaitoksen kuin peruskoulun tai lukion kuvataiteen opettajaksi voi suorittaa erillisinä pedagogisina opintoina.


title: Harri Lahti

text: Harri Lahti (s. 1961) on suomalainen laulaja, joka valittiin tangokuninkaaksi vuonna 1987 Seinäjoen tangomarkkinoilla.


title: Austin Maestro

text: Austin Maestro on keskikokoinen 5-ovinen hatchback, jota valmisti ensin British Leylandin tytäryhtiö Austin Rover Group vuodesta 1983 vuoteen 1988, ja sen jälkeen sen seuraaja Rover Group vuoteen 1994 asti. Myös pakettiautoversiota valmistettiin. Autoa ei tuotu Suomeen.


title: Austin Maestro

text: Maestroa valmistettiin Morriksen entisellä tehtaalla Cowleyssa, Oxfordissa. Sitä myytiin aluksi Austin- ja MG-merkeillä. Myöhemmät mallit tunnetaan nimellä Rover Maestro vaikka autoa ei koskaan virallisesti myyty Rover-merkkisenä.


title: Austin Maestro

text: Maestrossa British Leyland luopui pitkään kehittelemästään kaasunestejousituksesta, joka tunnettiin loppuvaiheessa nimellä Hydragas, ja varusti auton saksalaistyyppisellä kierrejousituksella.


title: Austin Maestro

text: Maestron lanseeraukseen sisältyi suuria toiveita Britannian autoteollisuuden uudesta tulemisesta modernin perheauton myötä. Autoon oli tarjolla ajotietokone joka puhui näyttelijä Nichola Mackenzien äänellä. Auto oli tilava ja mukava, ja Volkswagenilta hankittu vaihteisto oli paljon parempi kuin mihin Austin-asiakkaat olivat tottuneet. Maestrosta julkaistiin pian sporttinen versio MG Maestro EFI kaksilitraisella moottorilla. Odotuksissa jouduttiin kuitenkin pettymään, sillä British Leylandin työn laatu osoittautui taas kerran huonoksi, auton jo vuonna 1977 lukkoon lyöty muotoilu vaikutti heti alkuun hieman vanhahtavalta, eikä British Leyland kyennyt kilpailemaan Britannian yritysautojen markkinoilla isoja määräalennuksia tarjonneen Fordin ja sen suosikkimallin Escortin kanssa. Maestron muita kilpailijoita olivat Vauxhallin Vauxhall Astra ja Cavalier sekä myöhemmin myös Ford Orion.


title: Itä-Uudenmaan maakunnan kuntien vaakunat

text: Itä-Uudenmaan maakunta lakkautettiin vuonna 2009, ja maakunnan kaikki kunnat liittyivät Uudenmaan maakuntaan vuoden 2011 alussa.


title: Slow Train Coming

text: Slow Train Coming on Bob Dylanin Columbia Records -levymerkillä 20. elokuuta 1979 ilmestynyt musiikkialbumi. Albumin tuottaja oli Jerry Wexler. Albumilta julkaistu single "Gotta Serve Somebody" sai Grammyn 1980.


title: Grimaldi

text: Grimaldi tarkoittaa seuraavia:Grimaldi on seuraavien henkilöiden nimi:


title: Rover 416i

text:
Rover 416i oli Roverin useista malleista käyttämä mallimerkintä.
Osana Hondan ja Roverin silloisen emoyhtiön British Leylandin yhteistyötä 416i oli Hondan Japanissa valmistama kompakti auto, jota myytiin 1985-1989 Australian markkinoilla. Se oli uudelleen nimetty Honda Integran viisiovinen hatchback-malli (Honda myi itse ainoastaan kolmeovista mallia Australiassa).


title: Rover 416i

text: 416i:tä myytiin alun perin yhtenä ainoana mallina, mutta paremmin SE- ja Vitesse-mallit tulivat myöhemmin myyntiin. Vitesse-mallissa oli mm. sähköikkunat, vakionopeudensäädin, ilmastointi ja nahkaistuimet. 1988-1990 myydyssä mallissa oli 96-kilowattinen (129 hv) 1.6-litrainen moottori. Rover 416i oli etuvetoinen.


title: Rover 416i

text: 1990-luvulla Rover valmisti Honda Concerto- ja Civic-malleihin perustuvia malleja koti- (Ison-Britannian) ja vientimarkkinoille. Nämä muodostivat Rover 200- ja 400-sarjat, joista myöhemmän mallistossa 416i-merkintää käytettiin.


title: Menthol-savuke

text: Menthol-savuke eli vihreä savuke on savuke, johon on lisätty mentolia ja jonka nikotiinipitoisuus on noin 0,6 mg. Menthol-savukkeet eivät aiheuta niin paljon ärsytystä kurkulle kuin tavalliset savukkeet, siksi se onkin hyvin menestyvä savuketuote. Monissa menthol-savukkeissa on myös vähemmän tervaa kuin tavallisissa savukkeissa. Menthol-savukkeiden lisäksi on olemassa myös niin kutsuttuja kevytsavukkeita, jotka tunnetaan nimellä "Light" -savuke. Ne ovat kuitenkin yhtä haitallisia terveydelle kuin muutkin savukkeet ja ne ovatkin kiellettyjä monissa maissa, mm. EU-maissa.


title: Menthol-savuke

text: Menthol-savukkeiden kiellosta EU:ssa päätettiin 8. lokakuuta 2013 ja se astuu voimaan 1. tammikuuta 2022.


title: Atlanta Flames

text: Atlanta Flames oli yhdysvaltalainen jääkiekkoseura, joka pelasi Pohjois-Amerikan NHL-liigassa vuosina 1972–1980. Atlantan kaupungista kotoisin ollut seura siirrettiin kahdeksan vuoden olemassaolon jälkeen Kanadan puolelle Calgaryn kaupunkiin, ja se muutti nimensä Calgary Flamesiksi.


title: Atlanta Flames

text: Atlantan kaupunki sai uuden NHL-seuran 19 vuoden tauon jälkeen, kun Atlanta Thrashers liitettiin liigaan kaudelle 1999–2000. Vuonna 2011 kaupunki menetti tämänkin NHL-seuran, kun myös Thrashers siirrettiin Kanadan puolelle ja se vaihtoi nimensä Winnipeg Jetsiksi.


title: Atlanta Flames

text: Joukkueen nimi juontui Atlantan kaupungin polttamisesta Yhdysvaltain sisällissodan aikana vuonna 1861.


title: Atlanta Flames

text: "Huom: O = Ottelut, V = Voitot, H = Häviöt, T = Tasapelit, P = Pisteet,TM = Tehdyt maalit PM = Päästetyt maalit, J =Jäähyt"


title: Alli Walli

text: Alli Walli (oik. Alli Matilda Aarnipohja, o.s. Wendelin) (29. syyskuuta 1904 Pyhäjärvi UI – 17. marraskuuta 1981 Helsinki) oli suomalainen kirjailija.


title: Alli Walli

text: Wallin vanhemmat olivat Kustaa Wendelin ja Sofia Tallgren ja puoliso vuodesta 1936 Veikko Aarnipohja. Hän kävi viisi luokkaa tyttölyseota ja työskenteli sen jälkeen toimistotehtävissä. Walli oli päätoimisesti valtion virkailija.


title: Alli Walli

text: Walli julkaisi yhteensä 12 teosta, joista romaani "Toukokuusta toukokuuhun" (1942) voitti Arvi A. Kariston Ajanromaani-kilpailun ja oli myyntimenestys. Kirjasta otettiin kolmetoista painosta ja se käännettiin ruotsiksi. Romaanien lisäksi Wallin tuotantoon kuuluivat novellikokoelma, näytelmä, lastenkirja sekä kuunnelmia.


title: Tavarafetisismi

text: Tavarafetisismi () on saksalaisen yhteiskuntateoreetikon Karl Marxin esittämä käsite. Marxin kuvaamassa tapahtumaketjussa ihmiset hankkiessaan hyödykkeitä pitävät silmillä niiden vaihtoarvoa eivätkä niiden todellista arvoa, joka perustuu niihin käytettyihin työpanoksiin. Näin ihminen vieraantuu omasta työstään. Marx esittelee käsitteen talouspolitiikkaa käsittelevän pääteoksensa "Pääoma" (1867) ensimmäisessä luvussa.


title: Michel Wieviorka

text: Michel Wieviorka (s. 23. elokuuta 1946, Pariisi) on ranskalainen sosiologi, joka on International Sociological Associationin puheenjohtaja kaudella 2006–2010. Hän on tällä hetkellä Pariisissa professorina.


title: Michel Wieviorka

text: Wieviorka on 1970-luvulta lähtien tutkinut kansalaisliikkeitä. Hänen mukaansa kansalaisaktivismi antaa ihmisille tunteen, että asioihin voi vaikuttaa, ja ehkäisee näin terrorismia ja levottomuuksia. Lisäksi hän on tutkinut terrorismia, rasismia, kulttuurisia eroja ja väkivaltaa. 2000-luvulla Wieviorka on tutkinut sosiologian uusia paradigmoja.


title: Michel Wieviorka

text: Wieviorka on sanonut, että sosiologien tulisi esiintyä mediassa ja käyttää selkeää yleiskieltä, jotta enemmistökin ymmärtäisi sosiologiaa. Hän onkin itse ollut kansainväliselle medialle asiantuntija, jolta kysyttiin lausuntoja etenkin vuoden 2005 lähiömellakoiden aikaan. Wieviorkan teoksia on käännetty muun muassa englanniksi, espanjaksi, saksaksi ja japaniksi, mutta ei suomeksi.


title: Pekka Lintu

text: Pekka Lintu (s. 1947) on suomalainen diplomaatti. Hän on toiminut Suomen suurlähettiläänä Ateenan suurlähetystössä Kreikassa vuodesta 2011. Hänet on akkreditoitu Ateenasta käsin myös Albaniaan. Vuosina 2006–2011 Lintu toimi suurlähettiläänä Washingtonissa Yhdysvalloissa. Vuosina 1994–2001 hän oli suurlähettiläänä Tokiossa, Japanissa.


title: Pekka Lintu

text: Lintu astui ulkoasiainministeriön palvelukseen vuonna 1972. Hän työskenteli vuosina 1975–1979 Suomen pysyvässä edustustossa Genevessä. Vuosina 1984–1987 hän oli lähetystöneuvos Suomen OECD-edustustossa Pariisissa. Lisäksi hän on toiminut ulkoasiainministeriössä useissa kauppapoliittisissa tehtävissä ja kehityspoliittisella osastolla.


title: Pekka Lintu

text: Koulutukseltaan Lintu on oikeustieteen lisensiaatti.


title: Ilmastonmuutos vuosina 536–545

text:
Ilmastonmuutos vuosina 536–545 oli kymmenen vuoden mittainen äkillinen ilmaston viileneminen pohjoisella pallonpuoliskolla. Jo antiikin aikaiset lähteet kertoivat, että sumuharso pimensi auringon Euroopassa yli vuodeksi. Ilmastonmuutos aiheutti epätyypillistä säätä, nälänhätää ja sadon menetyksiä. Syyksi on jälkeenpäin ehdotettu esimerkiksi tulivuorenpurkausta, mutta Grönlannin ikijäässä ei ole havaittavissa happokerrostumaa, jollainen on yleensä löytynyt muiden isojen tulivuorenpurkausten ajalta.
Ilmastonmuutoksen syyksi on arveltu vuoden 530 Halleyn komeetasta irronneiden palasten syöksymistä Maahan, jolloin komeetta kävi lähellä Aurinkoa ja oli kiinalaisten lähteiden mukaan poikkeuksellisen kirkas. Halleyta seuraa yleensä kaksi meteorisuihkua. Ne ovat voineet osua maahan vuosien 530 ja 540 välissä ja olla poikkeuksellisen rajuja. Teoriaa tukee se, että Grönlannin ikijäästä on löytynyt metallisia rakeita vuoden 536 ajalta. Jäästä löytyi myös suuria pitoisuuksia nikkeliä ja tinaa, joita on komeetoissa. Jäässä on myös fossiilisia mikro-organismeja, jotka elävät trooppisilla merialueilla. Tähän lähes ainoa selitys on se, että Halleyn tähteet ovat paiskautuneet maahan ja roiskauttaneet planktoneita Grönlantiin asti.


title: Kesätön vuosi 1816

text: Kesätön vuosi 1816 koettiin Länsi-Euroopassa, Koillis-Yhdysvalloissa ja Kanadassa vuonna 1816. Kylmät ilmat veivät sadon, ja monilla alueilla oli laaja nälänhätä. Heinäkuussa Luoteis-Yhdysvalloissa oli lumimyrskyjä. Joet ja järvet jäätyivät elokuussa Pennsylvaniassa asti. Québecissa oli tällöin noin 30 senttimetriä lunta.


title: Kesätön vuosi 1816

text: Ilman viilenemisen uskotaan johtuneen indonesialaisen Tamboran tulivuoren 10. huhtikuuta 1815 tapahtuneesta purkauksesta, joka nosti ilmakehään valtavat määrät auringon säteilyä pois heijastavia purkaustuotteita. Auringon säteily oli tuolloin muutenkin heikkoa niin sanotun Daltonin minimin ja pienen jääkauden vallitessa. Samoihin aikoihin myös Karibian Saint Vincentin saaren La Soufrière ja Indonesian Awu olivat purkautuneet 1812, Suwanosejima Riukiusaarilla Japanissa 1813 ja Filippiinien Mayon 1814.


title: Kuwae

text: Kuwae, Kueae eli Karua on nykyään merenalainen tulivuori Australian ja Papua-Uusi-Guinean itäpuolella sijaitsevan Vanuatun saarilla. Kuwaen räjähdyspurkaus noin vuonna 1453 hajotti suuren saaren nykyisiksi Epin ja Tongoan saariksi.


title: Kuwae

text: Räjähdys synnytti 12 × 6 kilometrin läpimittaisen ja 1,1 kilometriä syvän kalderan eli kattilalaakson. Räjähdyksen seurauksena purkautui 32–39 km magmaa.


title: Kuwae

text: Räjähdys nosti ylempään ilmekehään valtavat määrät Auringon säteilyä himmentäviä purkaustuotteita, mikä johti ilmaston tilapäiseen viilenemiseen Pohjois-Euroopassa, viljasatojen epäonnistumiseen ja nälänhätään. Näihin aikoihin Bysantin viimeinen jäänne, Konstantinopoli romahti.


title: Kuwae

text: Myöhemmin Kuwaen kohdalla on esiintynyt lyhytikäisiä tuliperäisiä saaria.


title: Mario Zanin

text: Mario Zanin (s. 3. heinäkuuta 1940 Santa Lucia di Piave, Treviso) on italialainen pyöräilijä ja olympiavoittaja. Zanin voitti maantieajon olympiakultaa vuoden 1964 kesäolympialaisissa Tokiossa.


title: Piintilä

text: Piintilä on halikkolainen kylä, joka on muodostunut suuresta Piintilän maatilasta lähellä Hajalaa Saarimäen ja Kankareen välissä. Valtaosa kylästä on metsäisiä kalliomäkiä, mutta sen eteläosassa on kumpuilevaa peltomaisemaa, jota halkovat Purilanjoki ja Kuninkaantie. Iso osa kylän asutuksesta on siirtoväen rintamamiestaloja.